PAS sedia lawan BN pada PRU15

PAS terbuka untuk bekerjasama dengan mana-mana parti politik selain Pakatan Harapan (PH) untuk menghadapi Pilihan Raya Umum ke-15 (PRU15).
Timbalan Presidennya, Tuan Ibrahim Tuan Man berkata kerjasama itu penting kerana PAS melihat terdapat sekurang-kurangnya 27 kerusi Parlimen berpotensi dimenangi PH jika tidak wujud persefahaman antara Perikatan Nasional (PN) dan Barisan Nasional (BN).
"Kerana itu saya melihat bahawa perlunya ada kerjasama menyeluruh (antara PN dan BN) yang kami harapkan tetapi PAS bersedia, kalau sekiranya BN buat keputusan sebagaimana yang telah diumum, kami bersedia untuk berlawan (dengan BN)," katanya.
Beliau berkata demikian ketika ditemui pemberita pada Himpunan 5K dan Pelancaran Jentera Pilihan Raya PAS Melaka di perkarangan Pejabat Badan Perhubungan PAS Melaka di Semabok malam tadi.
Timbalan Pengerusi BN Mohamad Hasan sebelum ini dilaporkan berkata BN kekal dengan keputusan untuk bergerak secara solo bagi menghadapi PRU15.
Sebelum ini, Ahli Jawatankuasa PAS Pusat Mohd Zuhdi Marzuki dipetik sebagai berkata PH berpotensi menang besar pada PRU15 ini berikutan terdapat 27 kerusi berisiko besar jatuh ke tangan PH jika tiada perpaduan antara BN dan PN.
Mengulas mengenai penggunaan logo yang akan digunakan parti itu pada PRU15 nanti, Tuan Ibrahim berkata secara prinsipnya PAS akan menggunakan logo PN dan akan membincangkannya secara spesifik.
"Tentang logo, ada permintaan yang parti terima daripada negeri pantai timur khususnya yang mereka mencadangkan penggunaan logo parti, tapi ini perlu dibincang dan diperhalusi di peringkat kepimpinan parti," katanya.


Isu kecekapan pengurusan cerun timbul selepas tragedi Batang Kali

Seorang ahli geologi berpandangan pihak berkuasa tempatan (PBT) yang bertanggungjawab menguruskan cerun di negara ini tidak mempunyai kepakaran yang cukup bagi tujuan tersebut, ketika lebih seminggu lalu negara digemparkan dengan tragedi tanah runtuh yang meragut 31 korban.
Pensyarah geologi Universiti Kebangsaan Malaysia (UKM) Nor Shahidah Mohd Nazer berkata Malaysia kekurangan pakar yang mampu memeriksa cerun secara komprehensif.
"Aspek pemahaman cerun memerlukan gabungan maklumat geologi dan kejuruteraan bersepadu, dan sesetengah PBT tidak mempunyai kepakaran teknikal geologi kejuruteraan atau geoteknik untuk menafsir tahap kestabilan sesuatu cerun," katanya kepada MalaysiaNow.
Tragedi tanah runtuh di Batang Kali menuju ke Genting Highlands itu membabitkan 92 mangsa di sebuah tapak perkhemahan.
Pada Disember 2021, dua mangsa maut dalam kejadian tanah runtuh di Cameron Highlands.
Tragedi besar lain termasuk tragedi Highland Towers pada 1993 dan tanah runtuh Hulu Langat pada 2011.
Menurut Shahidah, satu pekeliling yang dikeluarkan oleh ketua setiausaha Kementerian Perumahan dan Kerajaan Tempatan pada tahun lalu menyatakan beberapa kelemahan daripada pihak PBT.
"49% tidak mempunyai struktur urus tadbir dan kepakaran teknikal bagi menguruskan isu-isu berkaitan cerun atau tanah runtuh di kawasan masing-masing.
"70% tidak mempunyai pangkalan data bagi pengumpulan maklumat, 81% tidak melaksanakan penyelenggaraan cerun dan 41% tidak mempunyai kesedaran berkenaan wujudnya garis panduan berkaitan cerun,"  katanya.
Selama ini, tambah Shahidah, pengurusan cerun adalah mengelirukan ekoran pelbagai garis panduan yang ada.
Garis panduan baru diseragamkan hanya pada hujung tahun lepas.
Sementara itu, Mak Khuin Weng, bekas ahli Majlis Bandaraya Petaling Jaya (MBPJ) berkata, PBT hanya melihat kepada cerun bukit apabila satu-satu kawasan akan dibangunkan, atau jika ada aktiviti yang akan dilakukan, seperti pertanian.
Ia akan menghidupkan klausa pelan pembangunan di bawah Akta Perancangan Bandar dan Desa, yang mana pakar-pakar akan dihantar untuk melakukan kajian.
Ini kebiasaannya dijalankan oleh pemaju swasta.
Bagi kes di Batang Kali, Mak berkata ia kebarangkalian merupakan jalan kerajaan kerana Jabatan Kerja Raya (JKR) mengeluarkan kenyataan mengenai jalan tersebut susulan kejadian tanah runtuh.
"Jika jalan itu di bawah JKR, mereka sepatutnya menyediakan pelan pembangunan dengan laporan yang diperlukan mengenai kebarangkalian kegagalan cerun dan langkah pencegahan," katanya.
Namun berdasarkan pengalaman beliau, MBPJ pernah mempunyai pertikaian dengan JKR mengenai siapakah yang wajar menyediakan pelan tersebut kepada kerajaan tempatan.
"Pertikaian ini tidak pernah selesai kerana MBPJ berkata JKR perlu memohon, manakala JKR memaklumkan tiada keperluan untuk itu.
"Jadi, adakah Batang Kali di bawah PBT? Tidak dapat dipastikan.
“Saya fikir ia bergantung sama ada JKR sudah menghantar pelan kepada PBT,” katanya.
Ini mengandaikan tanah runtuh berlaku dari atas cerun.
Jika ia berlaku dari bawah, Mak berkata ladang itu perlu mendapat kelulusan PBT dan mereka wajar melihat kepada kebarangkalian tanah runtuh.
Dalam pada itu, Shahidah berkata senarai hotspot cerun berisiko runtuh boleh diperoleh daripada JKR atau Jabatan Mineral dan Geosains, selain peta bahaya tanah runtuh daripada Agensi Angkasa Malaysia.
Namun akses kepada data itu tidak mudah kerana memerlukan permohonan kepada pihak-pihak terlibat.
"Kebanyakan penyelidik seperti kami bergantung kepada peta taburan tanah runtuh berdasarkan sejarah kejadian tanah runtuh yang direkodkan berlaku.
“Peta ini boleh diakses oleh orang ramai melalui carian dalam jurnal penyelidikan," katanya.
Shahidah yang menjalankan kajian penilaian geomorfologi tanah runtuh berkata, kewujudan tanah runtuh pendam lama (old dormant) menandakan kebanyakan cerun di negara terletak di tanah runtuh yang lama dan menunggu masa untuk aktif semula.
"Kita perlu bersedia kerana keragaman iklim sekarang amat menyumbang kepada pengaktifan semula cerun dan mendedahkan negara kepada risiko geobencana yang ekstrem."


KM Sarawak akan menghadap Agong berhubung pembubaran DUN

Ketua Menteri Sarawak Abang Johari Openg dijangka akan menghadap Yang di-Pertuan Agong berhubung pembubaran Dewan Undangan Negeri (DUN), menjelang tarikh tamatnya bulan depan.Setiausaha Agung Gabungan Parti Sarawak (GPS) Alexander Nanta Linggi berkata, perkara itu akan diputuskan oleh Agong selepas mengadakan perbincangan dengan Yang di-Pertua Negeri Abdul Taib Mahmud.“Ketua menteri mengadakan pertemuan dengan TYT dan memaklumkan kepadanya di bawah Perlembagaan Sarawak, tempoh tamat DUN ialah pada 6 Jun, 2021, lima tahun selepas tarikh sidang yang pertama pada 7 Jun, 2016 selepas pilihan raya negeri Sarawak pada tahun itu.“Bagaimanapun, peruntukan perlembagaan negeri ini tidak terpakai disebabkan Ordinan Darurat 2021. Disebabkan itu pembubaran DUN hanya akan berlaku selepas diputuskan Agong selepas mengadakan perbincangan dengan TYT,” katanya selepas menghadiri mesyuarat Majlis Tertinggi GPS yang dipengerusikan Abang Johari di Kuching hari ini.Nanta yang juga setiausaha agung Parti Pesaka Bumiputera Bersatu berkata, kerajaan GPS sangat bimbang dengan situasi pandemik dan mengambil serius bahaya kepada keselamatan dan kehidupan rakyat Sarawak.“Keputusan GPS ialah mengadakan pilihan raya ketika krisis Covid-19 sedang memuncak adalah sangat membahayakan.“Tambahan pula, kita sedang dalam darurat. Jadi mengadakan pilihan raya bukanlah keutamaan kerajaan negeri Sarawak pada ketika ini,” katanya.Menurut Perlembagaan Sarawak, pilihan raya negeri perlu diadakan 60 hari selepas pembubaran DUN.Ini bermakna, Sarawak seharusnya mengadakan pilihan raya negeri sebelum 7 Ogos tahun ini.


SPRM siasat semua penerima geran Mitra sejak 2019

Suruhanjaya Pencegahan Rasuah Malaysia (SPRM) sedang meneliti semua permohonan, laporan perbelanjaan dan program yang dikatakan telah dilaksanakan oleh penerima geran peruntukan Unit Transformasi Masyarakat India Malaysia (Mitra) sejak  2019 hingga 2021.Ini susulan penahanan beberapa pengarah syarikat yang disyaki terlibat dengan penyelewengan geran peruntukan dikeluarkan Mitra, sejak beberapa hari lepas.Menurut sumber  sebanyak 337 syarikat, persatuan dan badan bukan kerajaan (NGO) dikenal pasti telah diluluskan geran peruntukan oleh Mitra sejak 2019 hingga 2021 dengan peruntukan berjumlah kira-kira RM203 juta.“Peruntukan paling tinggi yang diluluskan oleh Mitra ialah pada tahun 2019 iaitu melebihi RM90 juta. Peruntukan itu diluluskan kepada kira-kira 205 syarikat, persatuan dan NGO, dan daripada jumlah itu terdapat lapan syarikat memperoleh geran peruntukan lebih RM1 juta,” kata sumber itu.Selasa lepas, SPRM mengumumkan penahanan 16 pengarah syarikat disyaki terlibat penyelewengan geran peruntukan Mitra.Kesemua suspek ditahan dalam satu operasi besar-besaran di sekitar Lembah Klang bermula 25 Oktober, dan dianggarkan puluhan juta ringgit dilesapkan oleh kumpulan itu yang pada asalnya memohon geran peruntukan Mitra bagi melaksanakan program-program sosioekonomi masyarakat India di Malaysia.Menurut sumber itu lagi, pasukan penyiasat SPRM mempunyai kekangan untuk menyiasat kesemua kira-kira 337 program yang telah disalurkan peruntukan, maka pendekatan diambil adalah memberikan fokus kepada peruntukan melebihi RM1 juta pada masa ini.“Siasatan SPRM dalam dua fasa dengan Fasa Satu memberi tumpuan kepada kira-kira 27 syarikat, persatuan dan NGO yang telah menerima antara RM1 juta hingga RM9 juta.Bagi Fasa Dua pula SPRM akan bekerjasama dengan Kementerian Perpaduan Negara untuk menubuhkan pasukan khas siasatan dalaman bagi memberikan tumpuan ke atas kira-kira 310 syarikat yang telah menerima peruntukan di bawah RM 1 juta,” kata sumber berkenaan.Sumber itu berkata bagi penerima geran peruntukan di bawah RM1 juta, pasukan penyiasat telah mengenal pasti syarikat-syarikat terbabit dan pasukan khas yang dibentuk daripada SPRM dan kementerian itu akan memanggil semua yang terlibat untuk mereka membuktikan bahawa semua geran yang diterima telah dibelanjakan sebagaimana yang dipohon.“Setakat hari ini, seramai 18 pengarah syarikat telah ditahan bagi membantu siasatan dan lebih ramai akan ditangkap memandangkan fokus tumpuan pasukan penyiasat di Fasa Satu ini ialah terhadap penerima-penerima geran bernilai RM1 juta dan lebih,” kata sumber itu.Sumber itu juga berkata daripada 10 syarikat yang disiasat setakat ini, didapati 80% daripadanya telah menyalahgunakan dan menyeleweng peruntukan untuk kepentingan peribadi.


Warisan dakwa pelawaan kerjasama DAP tidak ikhlas

Pelawaan DAP untuk bekerjasama dengan Parti Warisan (Warisan) bagi menghadapi Pilihan Raya Umum Ke-15 (PRU15) telah dibuat secara tidak ikhlas, kata Ketua Penerangan Warisan Awang Ahmad Sah Sahari.Dalam kenyataannya hari ini ahli Parlimen Petagas itu berkata dalam menghadapi PRU15, keikhlasan adalah suatu yang penting bagi Warisan, dalam mejalinkan sebarang kerjasama.Beliau berpandangan ia suatu yang agak melucukan, apabila Setiausaha Agung DAP Anthony Loke Siew Fook menyatakan bahawa DAP akan mempertahankan tiga kerusi Parlimen yang mereka menang di Sabah.“Bukankah itu sudah meletakkan satu syarat (untuk kerjasama itu),” katanya.Semalam Loke dilaporkan sebagai berkata kerjasama dengan Warisan untuk PRU15 berkemungkinan tidak berlaku, kerana tidak mendapat sambuatan daripada parti itu dan menyatakan untuk bekerjasama, keikhlasan diperlukan daripada kedua-dua pihak.Loke juga menafikan bahawa beliau angkuh apabila menyatakan bahawa DAP mahu mempertahankan kerusi Parlimen mereka pada PRU15, iaitu Kota Kinabalu, Tenom dan Sandakan.Sementara itu, Awang turut menemplak Ahli Dewan Undangan Negeri (Adun) Luyang Phoong Jin Zhe kerana menuduh Presiden Warisan Mohd Shafie Apdal sebagai seorang yang hipokrit.“Ada beberapa contoh sikap hipokrit DAP yang perlu ditonjolkan. Satu yang paling ketara ialah keenganan mereka untuk melaksanakan tuntutan Sabah ke atas 40% hasil yang dikutip kerajaan persekutuan pada ketika (Pengerusi DAP) Lim Guang Eng menjadi menteri kewangan.“Kini mereka telah memfailkan tindakan undang-undang bagi mendapatkan pengisytiharaan bahawa formula itu masih terpakai. Satu waktu yang amat tidak sesuai. Kenapa sekarang ini ketika mereka menjadi pembangkang dan pilihan raya semakin hampir?,” katanya.Awang berkata terdapat juga contoh lain kegagalan DAP melaksanakan janji mereka kepada rakyat, bukan sahaja di Sabah tetapi kepada seluruh negara.Semalam Phoong yang juga Setiausaha DAP Sabah, menyelar Shafie kerana menuduh parti itu angkuh ketika berunding kemungkinan bekerjasama untuk PRU15, dengan menuduh presiden Warisan itu sebagai hipokrit.Pada 3 Jun, 13 wakil rakyat Sabah dari Pakatan Harapan memfailkan tindakan undang-undang untuk mendapatkan pengisytiharaan mengenai 40% hasil hak Sabah yang diperoleh kerajaan Persekutuan dari Sabah setiap tahun.


Hampir 52% dewasa terima dos penggalak

Jumlah individu dewasa yang menerima dos penggalak Covid-19 kini mencecah 12,157,974 orang atau 51.9% daripada populasi kumpulan itu di negara ini, setakat semalam.Berdasarkan data di laman web CovidNow, sejumlah 22,927,434 individu atau 97.9% daripada populasi dewasa di negara ini telah melengkapkan vaksinasi mereka, manakala 99.1% atau 23,204,846 individu telah menerima sekurang-kurangnya satu dos vaksin.Bagi populasi remaja berumur antara 12 dan 17 tahun, sejumlah 2,789,988 individu atau 88.6% daripada kumpulan itu telah melengkapkan vaksinasi, manakala 2,868,262 individu atau 91.1% telah menerima sekurang-kurangnya satu dos vaksin.Bagi vaksinasi harian pula, sebanyak 100,810 dos diberikan semalam meliputi 2,497 dos pertama, 2,603 bagi dos kedua manakala 95,710 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 63,743,710 dos.Sementara itu, menurut portal Github kementerian kesihatan, lapan kematian akibat Covid-19 dilaporkan semalam dengan tiga di Perak, dua di Kedah manakala masing-masing satu kematian direkodkan di Johor, Kelantan dan Pahang.


Saksi terakhir dijangkiti Covid-19, perbicaraan kes rasuah Zahid ditangguh

Mahkamah Tinggi Kuala Lumpur menangguhkan perbicaraan kes Ahmad Zahid Hamidi yang menghadapi 40 pertuduhan rasuah berhubung sistem visa luar negara (VLN) hari ini, ke Jumaat kerana saksi pendakwaan terakhir kes itu dijangkiti Covid-19.
Timbalan pendakwa raya Raja Rozela Raja Toran memberitahu hakim Mohd Yazid Mustafa bahawa saksinya yang merupakan pegawai penyiasat Suruhanjaya Pencegahan Rasuah Malaysia memaklumkan perkara itu pada lewat malam tadi.
Raja Rozela berkata pihaknya akan memanggil saksi pendakwaan ke-18 itu selepas dia disahkan pulih daripada jangkitan berkenaan.
“Pihak kami dimaklumkan pada lewat malam tadi, pegawai penyiasat kes ini positif Covid-19. Jadi, kami tidak dapat memanggil dia hari ini.
“Kami mohon agar tarikh bicara pada minggu ini dikekalkan. Kami ingin mengambil kira bahawa jika saksi sihat pulih semula, sudah negatif, kami ingin memanggil saksi tersebut hadir pada Jumaat (29 Julai),” katanya.
Raja Rozela, yang mengetuai pasukan pendakwaan, turut memohon tarikh perbicaraan pada Ogos dikekalkan supaya dapat meneruskan prosiding itu.
"Sudah banyak tarikh bicara ditetapkan. Kita ada beberapa lagi pada Ogos ini, jika tiada aral melintang, perbicaraan boleh diteruskan ke tarikh itu," katanya.
Sebelum ini, mahkamah menetapkan tarikh sambung bicara pada 10, 11, 12 dan 24 Ogos.
Dalam perbicaraan itu, pendakwaan diwakili Raja Rozela, Wan Shaharuddin Wan Ladin, Abdul Malik Ayob dan Zander Lim Wai Keong manakala Zahid diwakili peguam Hisyam Teh Poh Teik, Ahmad Zaidi Zainal dan Hamidi Mohd Noh.
Zahid, 69, menghadapi 33 pertuduhan menerima rasuah berjumlah S$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


Kematangan bukan bergantung umur, kata Hadi selepas Undi 18 ditunda

Presiden PAS Abdul Hadi Awang berkata partinya tidak mempunyai isu berhubung penundaan pelaksanaan had umur undi 18 tahun ketika memberi respons terhadap kritikan terhadap pengumuman Suruhanjaya Pilihan Raya (SPR) semalam.“Kita setuju. Yang penting bagi kita mahu rakyat yang matang memilih kerajaan yang matang,” kata Hadi kepada pemberita di Marang, Terangganu selepas kuliah mingguannya.Hadi berkata PAS tidak terkesan dengan penangguhan pelaksanaan had umur 18 tahun untuk mengundi.“Kalau rakyat itu mentah, (mereka) akan pilih kerajaan mentah juga,” katanya.Menurut Hadi, kematangan seseorang itu subjektif termasuk pandangan yang mengatakan seseorang itu menjadi matang ketika mencapai umur 18 tahun.“Undi bergantung kepada kematangan, bukan undi pada 18 tahun saja, mesti ada kematangan,” kata Hadi.Semalam, SPR mengumumkan pendaftaran pemilih automatik dan Undi 18 dijangka akan dilaksanakan selepas 1 September tahun depan.Pengerusi SPR Abdul Ghani Salleh berkata Pendaftaran pemilih automatik dan Undi 18 dijangka akan dilaksanakan selepas 1 September tahun depan.Katanya, situasi semasa negara ketika ini yang secara umumnya masih dalam tempoh perintah kawalan pergerakan (PKP) bagi mengekang penularan wabak Covid-19.Justeru, persiapan ke arah pelaksanaan tersebut masih berjalan termasuklah gerak kerja seperti pembangunan sistem, semakan dan penyelarasan data, program libat urus susulan bersama agensi kerajaan, parti politik dan badan bukan kerajaan (NGO) serta persiapan-persiapan lain yang berkaitan dengannyaMenurut Hadi lagi Undi 18 tahun adalah idea yang diambil daripada pandangan barat.“Kita tak boleh terpengaruh dengan barat.“Dalam Islam, kematangan seseorang boleh berlaku umur 16, 18, dan boleh berlaku pada 25.“Bahkan ada orang umur 40 pun masih belum matang,” katanya.Dalam pada itu, Hadi berkata beliau akan memenuhi jemputan Umno untuk turut serta dalam perhimpunan agung parti itu yang diadakan esok.Pimpinan Umno dijangka bakal memutuskan pendirian parti itu sama ada kekal bekerjasama dengan Perikatan Nasional, gabungan politik kerajaan yang turut dianggotai PAS atau memutuskan hubungan dengan gabungan politik tersebut.Hadi berkata PAS kekal berpandangan untuk bertanding satu lawan satu berdepan Pakatan Harapan dalam pilihan raya akan datang.Menurutnya, pilihan raya penting demi memperkukuh majoriti kerajaan.“Kita mahu tubuhkan kerajaan yang adil, yang kuat, kerana sekarang ini kerajaan tidak mendapat (majoriti besar), ada simple majority sahaja.”“Namun majoriti besar itu bukan perkara utama, (yang) utamanya kerajaan yang adil.“Kekuatan kita bergantung kepada adil kita kepada rakyat,” katanya lagi.


31.9% kanak-kanak lengkap divaksinasi, 47.5% terima dos pertama

Sebanyak 1,131,326 atau 31.9% kanak-kanak berusia lima hingga 11 tahun di negara ini telah lengkap divaksin di bawah Program Imunisasi Kanak-Kanak Covid-19 Kebangsaan (PICKids), setakat semalam.Berdasarkan data menerusi laman web CovidNow, sejumlah 1,683,567 atau 47.5% daripada kumpulan itu telah menerima sekurang-kurangnya satu dos vaksin.Tarikh akhir pemberian vaksin dos pertama Covid-19 bagi kanak-kanak menerusi PICKids adalah pada 31 Mei ini. Bagi remaja berumur 12 hingga 17 tahun, sebanyak 2,910,553 atau 93.5% telah lengkap divaksin, manakala 3,007,101 atau 96.6% daripada kumpulan itu telah menerima sekurang-kurangnya satu dos vaksin.Sementara itu, seramai 16,084,603 atau 68.4% orang dewasa di negara ini telah menerima suntikan dos penggalak, 22,973,173 atau 97.6% telah lengkap dua dos suntikan vaksin dan 23,249,459 atau 98.8% telah menerima sekurang-kurangnya satu dos vaksin.Sebanyak 9,883 dos harian diberikan semalam meliputi 2,129 suntikan penggalak, 3,945 dos kedua dan 3,809 dos pertama, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) kepada 70,826,089Portal Github KKM melaporkan dua kematian akibat Covid-19 direkodkan semalam di Johor.


Dewan Rakyat maklum kekosongan kerusi Batu Sapi kepada SPR

Dewan Rakyat hari ini mengemukakan pemberitahuan kepada Suruhanjaya Pilihan Raya (SPR) berhubung kekosongan luar jangka kerusi Parlimen P. 185 Batu Sapi, Sabah berikutan kematian penyandangnya Liew Vui Keong.Yang Dipertua Dewan Rakyat Azhar Azizan Harun berkata selaras dengan Perkara 54 Fasal (1) Perlembagaan Persekutuan, pihak SPR hendaklah mengisi kekosongan kerusi berkenaan dalam tempoh 60 hari dari tarikh dipastikan suruhanjaya itu ada kekosongan.“Saya selaku Yang Dipertua Dewan Rakyat mengemukakan suatu pemberitahuan bertarikh 6 Okt 2020 kepada pengerusi SPR bahawa Yang Berhormat Liew Vui Keong, ahli Parlimen Batu Sapi, Sabah meninggal dunia pada hari Jumaat, 2 Okt 2020,” katanya dalam kenyataan hari ini.Liew, 60, yang juga bekas menteri di Jabatan Perdana Menteri (Undang-Undang), menghembuskan nafas terakhir di Hospital Gleneagles, Kota Kinabalu dipercayai akibat jangkitan paru-paru.


PH anggap PN disokong pemuda gaji rendah, 'naik motor sana sini'

Seorang menteri Pakatan Harapan (PH) melabelkan golongan muda yang menyokong dan menyumbang undi kepada Perikatan Nasional (PN) pada Pilihan Raya Umum ke-15 (PRU15) baru-baru ini sebagai tidak mempunyai pendidikan tinggi dan tiada pendapatan tetap dalam kehidupan.
Menteri Dalam Negeri Saifuddin Nasution Ismail mendakwa hal itu dibuktikan melalui dapatan kajian yang dilakukan oleh PH selepas PRU15 pada November tahun lalu.
Pada masa sama, beliau yang juga ketua setiausaha PH berkata, dalam kalangan pengundi muda yang mempunyai pendapatan stabil dan pendidikan yang lebih tinggi akan cenderung menyokong gabungan dipimpin Anwar Ibrahim itu.
“Peratus pengundi muda dan medium pendapatan maknanya purata pendapatan, kita dapati bahawa semakin tinggi pelajaran semakin stabil pendapatan dia, hat (yang) lepas pilihan raya baru ni  depa (mereka) ni undi kita (PH).
“Mana hat pelajaran tak berapa tinggi, pendapatan tak berapa tetap, hat  naik motor sana sini bagi (undi) kat Perikatan (PN).
“Dia (data) tunjuk lagu (macam) tu,” katanya ketika berucap dalam Konvensyen PH Kedah 2023 yang diadakan di Sungai Petani, pada 25 Februari lalu.
Sehingga kini, klip video berdurasi pendek menunjukkan ucapannya masih tersebar luas di media sosial dan mencetuskan pelbagai reaksi dalam kalangan rakyat.
Rata-ratanya tidak berpuas hati dengan kenyataan beliau yang disifatkan tidak adil dan terlalu menghina golongan muda.
Saifuddin antara pemimpin PKR yang gagal mempertahankan kerusi Parlimen disandangnya.
Beliau kalah di Parlimen Kulim Bandar Baharu pada PRU15 lalu, kemudiannya dilantik jawatan senator untuk menjawat menteri dalam negeri dalam kerajaan campuran PH-Barisan Nasional (BN).
Pada PRU15, PAS mendapat 49 kerusi Parlimen (6 daripada Bersatu) sekali gus menjadi parti Melayu tertinggi mendominasi kerusi Parlimen Melayu iaitu hampir 43% berbanding Umno 23% dan PKR 11%.
Mengulas lanjut, Saifuddin berkata PH turut mendapatkan data daripada Suruhanjaya Pilihan Raya (SPR), Jabatan Perangkaan serta Suruhanjaya Syarikat Malaysia untuk mendapatkan dapatan tersebut.
“Data tadi itu kita buat semua sekali 222 kerusi Parlimen. Semua kita analisa.
“Kemudian kita tengok ada beberapa trend yang berlaku peringkat nasional tapi tak sama berlaku di Kedah.
“Ada beberapa trendlah yang kita kesan itu adalah makin tinggi pendapatan rakyat, makin padat satu-satu kawasan iaitu perbandaran, kebanyakannya corak mengundi itu mai kat kita (PH),” katanya.


Penduduk Eropah diberi vaksin Covid-19 sebelum akhir tahun

Kesatuan Eropah (EU) dijangka memulakan pemberian vaksin COVID-19 sebelum akhir tahun ini, lapor Agensi Anadolu, memetik kenyataan Agensi Ubat-Ubatan Eropah (EMA) pada Selasa.Mesyuarat mengenai vaksin itu akan diadakan pada 21 Disember, lapan hari lebih awal berbanding yang dirancang sebelum ini.Ketua Suruhanjaya EU Ursula von der Leyen menulis di Twitter, menyambut baik keputusan EMA itu: “Setiap hari sangat penting – kami bertungkus lumus bekerja untuk meluluskan vaksin Covid-19 yang selamat dan berkesan.”“Mungkin rakyat Eropah akan mula diberi vaksin sebelum akhir 2020!”.Kenyataan EMA dikeluarkan selepas Menteri Kesihatan Jerman Jens Spahn berkata pihaknya menjangkakan kelulusan untuk vaksin Covid-19 boleh diperoleh sebelum Krismas.EU telah membuat perjanjian untuk membeli kira-kira dua bilion dos vaksin dengan enam syarikat termasuk 300 juta dari Pfizer dan BioNTech.Selain itu, EU juga menandatangani kontrak dengan Moderna, AstraZeneca, CureVac, Johnson & Johnson dan Sanofi-GlaxoSmithKline.EMA bertanggungjawab memberi kelulusan terhadap penggunaan ubat-ubatan untuk semua negara anggota.


Menteri Umno akan tinggalkan Kabinet jika diarahkan MKT

Pemimpin-pemimpin Umno yang menganggotai Kabinet Perikatan Nasional (PN) akan mengikut keputusan parti untuk meletakkan jawatan beramai-ramai pada Ogos.Menteri Kanan (Keselamatan) Ismail Sabri Yaakob akur sekiranya Majlis Kerja Tertinggi (MKT) Umno memutuskan untuk meninggalkan Kabinet selepas darurat tamat.“Sebagai ahli parti sebagai pemimpin parti sudah pasti ia keputusan parti tidak kiralah MKT ke atau PAU, ia adalah yang berkuasa dalam parti untuk menentukan keputusan, jadi sudah tentu kita mesti akur kepada keputusan parti,” katanya selepas ucapan penggulungan Perhimpunan Agung Umno 2020 oleh Ahmad Zahid Hamidi di PWTC hari ini.Beliau yang juga naib presiden Umno berkata usul itu dikemukakan salah seorang pembahas dan ia akan dibincangkan dengan lebih lanjut diputuskan oleh MKT selepas ini.“Kita serahkan kepada presiden dan MKT menetapkan timeline. Kita tunggu. Ada cadangan untuk tarik pada Ogos tapi dalam penggulungan presiden tadi setuju MKTdan presiden yang akan menetapkan. Jadi kita tunggulah bulan 8 ke atau bila ke kita pun tak tau.”Dalam ucapan penggulungan yang ringkas bagi menutup tirai Perhimpunan Agung Umno, Zahid mengumumkan usul untuk memutuskan hubungan dengan PN diluluskan sebulat suara oleh perwakilan.Beliau menamatkan ucapan 10 minit tersebut dengan memohon seluruh perwakilan untuk bangun di dalam dewan jika mereka bersetuju dengan usul tersebut.Beliau berkata kepimpinan Umno kini memiliki mandat untuk tarik diri daripada PN pada bila-bila masa.Sementara itu, Pengerusi Prasarana Tajuddin Rahman pula berkata sebagai ahli parti yang setia, apa sahaja keputusan akan dipatuhi.“Kalau tak silap Kelantan yang mengemukakan usul itu by Ogos. Jadi dalam tempoh itulah. Kita dah buat kerja awal lagi. Saya sebagai pengarah pilihan raya dah round dah semua.“Mestilah saya sedia lepaskan jawatan, tidak ada masalah bukan besar sangat jawatan itu. Perjuangan Umno perjuangan parti melebihi segala-galanya. Ia bukan boleh dijual beli. Faham-fahamlah jika ada yang menentang sama ada dia keluar sendiri daripada parti atau dia dikeluarkan,” katanya.Dalam pada itu, Timbalan Ketua Menteri Sabah Bung Moktar Radin menyifatkan pendirian Sabah untuk terus kekal dalam Gabungan Rakyat Sabah (GRS) adalah sesuatu yang berbeza dengan senario politik Semenanjung.“Untuk konteks Sabah kerana kita melihat kepada kepentingan rakyat negeri Sabah. Jadi apa pun keputusan yang dilaksanakan tidak akan membuatkan negeri Sabah dipinggirkan. Kita mengutamakan kepentingan rakyat dan ekonomi Sabah,” katanya.


Anwar tak mahu perbesar isu berbincang dengan Umno, jamin tiada lagi lompat parti

Presiden PKR Anwar Ibrahim hari ini berkata perbincangan partinya dengan Umno masih di peringkat awal dan selain tidak mahu memperbesarkan perkara tersebut.“Ada beberapa perbincangan awal di antara pimpinan PKR dan Umno,” katanya pada sidang media di Kuala Lumpur hari ini.Namun Anwar berkata adalah hak beliau untuk mengadakan perbincangan dengan sesiapa sahaja.“Sebelum ini pun saya berbincang dengan Dr Mahathir (Mohamad),” katanya kepada pemnerita ketika spekulasi kuat mengatakan Anwar akan mengumumkan PKR dan Umno sedang dalam perbincangan untuk menjalin kerjasama pada pilihan raya umum akan datang.“Saya tidak menafikan kemungkinan untuk kerjasama. Tetapi janganlah mengandaikan bahawa ada persefahaman (yang telah dicapai),” katanya.Anwar turut menambah sebarang kerjasama antara PKR dan Umno akan dibuat berdasarkan “prinsip bersama”, seperti status Islam, kedudukan Raja Melayu dan bahasa kebangsaan.“Kami tidak akan berganjak dengan prinsip ini,” katanya.“Kalau mereka setuju, ahlan wa sahlan,” katanya.Sementara itu, Anwar turut berkata bahawa PKR tetap komited dengan parti-parti lain dalam Pakatan Harapan di atas prinsip utama yang telah dipersetujui sejak awal penubuhan gabungan PHTidak ada lagi lompat partiSelain itu, Anwar turut menolak spekulasi bahawa akan lebih ramai ahli Parlimen akan keluar dari PKR berikutan anggotanya baru-baru ini mengisytiharkan diri mereka keluar parti dan menjadi wakil rakyat bebas yang mesra kerajaan PN.Beliau menegaskan bahawa Perikatan Nasional telah kehilangan majoriti untuk memerintah.“Sekarang mereka dapat tiga. Walaupun mereka dapat enam pun, tetap tidak cukup untuk PN capai majoriti,” katanya, merujuk kepada ahli parlimen PKR dari Kuala Langat, Tebrau dan Julau yang keluar dari parti itu baru-baru ini.Anwar turut menambah bahawa ini beliau telah mengadakan pertemuan dengan 35 Ahli Parlimen PKR, Bagaimanapun beliau berkata bahawa mereka semua telah memberikan komitmen untuk terus kekal dalam PKR.Dalam pada itu, ketua pembangkang itu juga mengulangi dakwaan bahawa agensi kerajaan seperti Suruhanjaya Pencegahan Rasuah Malaysia (SPRM) digunakan sebagai senjata untuk memeras ugut ahli politik untuk melompat parti.“Sekiranya mereka melompat, siasatan akan ditutup. Jika tidak, akan terus diseksa,” katanya pada sidang media di Petaling Jaya.Anwar turut berkata beliau sedang merancang untuk bertemu dengan ketua SPRM, Azam Baki mengenai perkara tersebut.


Selangor pertimbang ujian saringan Covid-19 dari rumah ke rumah

Kerajaan negeri Selangor akan mempertimbangkan cadangan pelaksanaan ujian saringan Covid-19 dari rumah ke rumah, kata Menteri Besar Amirudin Shari.Beliau berkata bagaimanapun perkara itu bergantung kepada jumlah anggota sukarelawan kerana ia memerlukan jumlah pasukan yang ramai.“Jika mahu lakukan ujian  dari rumah ke rumah kita memerlukan pasukan yang lebih besar,” katanya kepada media selepas Majlis Pelancaran Kempen Tabung Kemanusiaan Selangor Prihatin bagi mengutip derma untuk rakyat Palestin hari ini.Terdahulu, Amirudin berkata Tabung Kemanusiaan Selangor Prihatin itu adalah satu daripada usaha kerajaan negeri menyatakan solidariti bersama rakyat Palestin dengan sasaran mengumpulkan derma sehingga RM1 juta daripada orang ramai.“Kutipan tabung ini akan disalurkan dalam bentuk ‘Selangor Aid Truck’ (SELaid) dan juga ambulan serta keperluan perubatan yang lain.“Keseluruhan kutipan hari ini berjumlah RM223,957.77 dan akan dimanfaatkan oleh Global Peace Mission Malaysia untuk mangsa-mangsa di Palestin dan saya ingin menganjurkan orang ramai untuk turut sama menyumbang demi menyatakan sikap kita dan membantu rakyat Palestin tanpa mengira latar belakang agama dan kaum,” katanya.


Iran mahu tingkatkan hubungan dengan semua negara, kata presiden

Presiden Iran Ebrahim Raisi berkata dasar luar pentadbirannya adalah menumpukan kepada meningkatkan hubungan dengan semua negara berdasarkan tiga prinsip iaitu “maruah, kebijaksanaan dan kesesuaian”.
“Pendirian utama dasar luar kerajaan ialah meningkatkan hubungan dengan semua negara di seluruh dunia berdasarkan tiga prinsip iaitu maruah, kebijaksanaan dan kesesuaian,” kata Raisi pada pertemuan dengan duta yang baharu dilantik pada Rabu, lapor IRNA.
Beliau turut menasihatkan duta-dua itu untuk mengutamakan memperluas hubungan ekonomi dengan negara yang menjadi tuan rumah misi diplomatik Iran kerana "keutamaan kerajaan adalah untuk meningkatkan kuasa ekonomi".
Presiden juga mahu para duta memberi perhatian kepada nilai Revolusi Islam dan berusaha untuk melindungi kepentingan negara.
Iran baru-baru ini telah melantik duta baharu yang akan dihantar ke Algeria, Burkina Faso, Jepun dan Kazakhstan, Switzerland, Greece, Belarus, Croatia dan Sepanyol.


Pengajaran bagi Malaysia daripada perang di Ukraine

Penganalisis berkata Malaysia wajar mengambil beberapa pengajaran geopolitik daripada operasi ketenteraan khas Rusia di Ukraine yang kini hampir genap sebulan di mana sekatan global terhadap Moscow terus meningkat.Rusia dikatakan tidak berpuas hati dengan sikap Ukraine yang condong ke arah Pertubuhan Perjanjian Atlantik Utara (Nato).Sementara Nato dan Kesatuan Eropah (EU) juga dikecam selepas dilihat membiarkan Ukraine “terkapai-kapai” walaupun memberikan pelbagai bantuan kepada negara Eropah Timur itu dan mengenakan sekatan terhadap Rusia.Mizan Mohammad Aslam, pakar kajian strategik dan anti-keganasan dari Universiti Malaysia Perlis berkata, Malaysia sebagai pengguna aset ketenteraan Rusia bakal terkesan dengan sekatan-sekatan tersebut.“Kita amat bergantung kepada teknologi persenjataan dari Rusia kerana kita memiliki MiG-29 dan Sukhoi. Keadaan sebegini pastinya boleh menjejaskan keselamatan ruang udara kita, kerana tanpa alat ganti atau kelengkapan ketenteraan berkaitan, kita tidak mampu mengawal ruang udara sedia ada,” katanya kepada MalaysiaNow.Mizan merujuk kepada 18 pesawat tempur Sukhoi yang dibeli Malaysia pada 2003.Sebelum itu Malaysia mengoperasikan 18 pesawat MiG-29 yang dibeli pada 1995.Kesukaran mendapat alat ganti antara punca MiG-29 dihentikan operasi oleh Tentera Udara Diraja Malaysia (TUDM).Rusia sebelum ini menawarkan untuk membeli balik kesemua jet tersebut dan menawarkan jet terbaru keluaran negara itu.Namun sekatan juga bakal menyempitkan pilihan Malaysia dalam perolehan dua jenis jet pada masa depan, pesawat tempur ringan (LCA) dan pesawat tempur pelbagai guna (MRCA).Oh Ei Sun, penganalisis politik dan antarabangsa dari Singapore Institute of International Affairs berkata, pertimbangan Malaysia terhadap aset-aset buatan Rusia bergantung kepada sejauh mana negara mampu “bermusuhan” dengan Amerika Syarikat (AS).“Jika kita tidak kisah kemarahan AS, kita boleh terus membeli persenjataan berat daripada Rusia, selain latihan, penyelenggaraan dan alat ganti kepada senjata Rusia sedia ada,” katanya kepada MalaysiaNow.“Jika kita kisah, untuk waktu ini kita tidak akan membeli apa-apa dan latihan, penyelenggaraan serta alat ganti persenjataan sedia ada akan menjadi persoalan.”Bagi Mizan, Malaysia perlu mempelbagaikan perolehan aset ketenteraan.Memiliki jet pejuang dari kedua-dua blok Barat dan Timur penting untuk tidak bergantung kepada satu sumber.“Kita perlu menyeimbangkan pemilikan persenjataan daripada kedua-dua blok.“Negara perlu buat perjanjian tidak rasmi, secara tersembunyi kita mendapatkan alat ganti atau apa sahaja berkaitan jika perlu. Tidak semua maklumat ketenteraan perlu didedahkan kepada umum.”Malaysia turut mengoperasikan lapan unit F-18 Hornet keluaran AS.AS turut menawarkan pesawat Super Hornet sebagai calon jet pejuang MRCA Malaysia namun tidak disambut atas faktor kewangan.Bagi Oh, krisis di Ukraine mengajar Malaysia bahawa harga tidak boleh menjadi keutamaan berhubung perolehan pertahanan.Katanya, kepelbagaian aset dan pertimbangan geopolitik mesti menjadi keutamaan.Ukraine juga memberi gambaran bagaimana pakatan pertahanan tidak mampu membantu satu-satu negara apabila ia diserang musuh.Ini sekali gus menimbulkan persoalan tentang diplomasi pertahanan yang sering disebut-sebut di Malaysia.Perdana Menteri Singapura Lee Hsien Loong jelas berkata negaranya tidak boleh mengharapkan kuasa luar.Hanya rakyatnya sahaja yang mampu mempertahankan republik tersebut.Meskipun Malaysia merupakan anggota Pengaturan Pertahanan Lima Kuasa (FPDA), hubungan itu bersikap “non-binding” dan tidak membabitkan komitmen tertentu untuk campur tangan ketenteraan walaupun berlaku serangan ketenteraan terhadap Malaysia atau Singapura.Oh berkata, dari satu sudut, Malaysia terperangkap dalam dilema.“Sudah tentu kita boleh untuk tidak bergantung kepada sekutu untuk membantu kita, tetapi sebagai negara yang aman, kita tidak membuat persediaan secukupnya untuk berperang.”Menurut Mizan, di Malaysia, taktikal peperangan dan kemampuan tidak lagi menjadi pertikaian kerana sudah terbukti dan teruji, tetapi yang menakutkan adalah kemampuan teknologi dan aset ketenteraan yang lemah.“Negara perlu ‘rakan’ strategik yang dapat membantu dan bekerjasama jika keadaan memerlukan. Kerjasama serantau amat kritikal ketika ini apabila kita menghadapi ancaman dari kedua-dua blok,” katanya.Sebagai negara yang mempunyai taruhan dan tuntutan di Laut China Selatan, Malaysia juga wajar menumpukan fokus terhadap reaksi China.Pemerhati-pemerhati Barat sebelum ini menyatakan serangan itu bakal memotivasikan tuntutan negara itu terhadap Taiwan dan kawasan-kawasan Laut China Selatan.Sebelum ini, pada Jun tahun lalu sebanyak 16 pesawat Ilyushin Il-76 milik negara itu menceroboh ruang udara Malaysia dan dipintas oleh pesawat Hawk TUDM.“Malaysia perlu kepada sokongan Barat dan Rusia untuk mengekalkan kedaulatan wilayah negara jika diceroboh. Kedua-dua blok, sama ada AS mahupun China adalah ancaman nyata kepada negara.“Mereka mempunyai kepentingan tersembunyi. Negara perlu bijak mengatur langkah agar tidak terperangkap dengan muslihat mereka,” kata Mizan..


Bekalan 8.2 juta dos vaksin Sinovac menjelang akhir Jun

Kerajaan akan mempunyai bekalan 8.2 juta dos vaksin Sinovac menjelang akhir Jun dengan 3.8 juta daripadanya melalui proses secara “fill and finish” oleh Pharmaniaga Life Science Sdn Bhd.Menteri Kanan (Kluster Keselamatan) Ismail Sabri Yaakob berkata sebanyak 4.4 juta dos vaksin Covid-19 itu diimport terus dari China dengan 400,000 diedarkan, satu juta diterima manakala baki tiga juta lagi diperoleh akhir bulan depan.Kilang Pharmaniaga Life Science menyiapkan 1.8 juta dos vaksin Sinovac serta dua juta lagi dijangka pada akhir Jun ini dan ini bermakna sejumlah 8.2 juta dos vaksin jenis ini mampu dibekalkan kepada kerajaan, katanya pada sidang media selepas menyaksikan proses pengilangan “fill and finish” di kilang Pharmaniaga Life Science Sdn Bhd di Puchong dekat sini hari ini.Turut hadir Pengarah Urusan Pharmaniaga Berhad Zulkarnain Md Eusope.Ismail berkata usaha syarikat itu juga berupaya membantu kerajaan untuk mempercepatkan proses vaksinasi kepada rakyat.“Tidak timbul isu kekurangan bekalan kerana Pharmaniaga Life Science boleh bantu dengan kilang yang ada… kalaulah benar seperti digembar-gembur di luar sana iaitu kekurangan bekalan, dengan apa yang kita ada hari ini seperti yang saya kata tadi minimum menjelang penghujung Jun kita boleh bekalkan 8.2 juta dos vaksin,” katanya.Ismail berkata sehingga semalam, kilang Pharmaniaga Life Science menyiapkan sebanyak 1,889,800 dos vaksin untuk edaran dan jumlah keseluruhan pengeluaran produk vaksin dari kilang itu ialah 2,609,800 sehingga hujung bulan Mei 2021.Sementara itu, Zulkarnain berkata kilang itu yang pada masa ini mempunyai kapasiti menghasilkan dua juta dos vaksin sebulan sedang meningkatkan jumlah pengeluaran kepada empat juta dos vaksin sebulan yang dijangka dapat dilaksanakan mulai Ogos ini.“Ini strategi yang kami ambil untuk membantu kerajaan dan jika ini berlaku diharap seawal Ogos kami boleh membekalkan sehingga empat juta dos sebulan kepada kerajaan,” katanya.Sinovac Life Sciences di China melantik Pharmaniaga sebagai pengedar eksklusif vaksin Covid-19 Sinovac di Malaysia pada awal tahun ini.


1,247 kes baru Covid-19, 1,441 pulih, 3 lagi kematian dilaporkan

Sebanyak 1,247 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 101,565 kata Ketua Pengarah Kesihatan Dr Noor Hisham Abdullah.Katanya, sebanyak 1,441 pesakit pulih dan dibenarkan pulang, menjadikan jumlah keseluruhan angka sembuh 82,540 kes atau 81.3%.“Selangor kekal mencatatkan kes harian tertinggi iaitu sebanyak 461 kes atau 37% diikuti Sabah 225 kes (18%) dan Johor 205 kes (16.4%),” katanya dalam satu kenyataan.Katanya, kes aktif dengan kebolehjangkitan pula berjumlah 18,576 kes.“Daripada jumlah itu 108 pesakit di tempatkan di Unit Rawatan Rapi termasuk 47 memerlukan bantuan alat pernafasan,” katanya.Dukacita dimaklumkan terdapat tiga lagi kematian dilaporkan, menjadikan jumlah mangsa yang maut meningkat kepada 449 orang.Terdapat empat kluster baru dikesan.Salah satu membabitkan Kluster Cassia Diamond di Klang, Kuala Langat, Kuala Selangor dan Gombak di Selangor serta Barat Daya di Pulau Pinang.Kluster Pompod di Kota Belud, Sabah, dan dua kluster dilaporkan di Kuala Lumpur melibatkan Kluster Tapak Bina Kiara daerah Kepong dan Kluster Tapak Bina Perkasa di Cheras.


Struktur kuasa seperti ‘Taliban’, ‘abang besar’, duri dalam daging pentadbiran Ismail, kata pemerhati politik Umno

Pemerhati politik membandingkan Umno dengan kumpulan Taliban di Afghanistan dari aspek struktur dan punca kuasa di mana pemimpin lama terus meningkatkan pengaruh kuasa walaupun parti itu memiliki orang muda yang “lebih terbuka”.Ahmad Atory Hussain berkata dengan keadaaan parti sedemikian, Perdana Menteri Ismail Sabri Yaakob berdepan dengan cabaran untuk mendapatkan kepercayaan rakyat serta mengurus persepsi awam terhadap pentadbirannya apabila partinya masih dikuasai “abang besar” iaitu bekas perdana menteri, Najib Razak dan Presiden Umno Ahmad Zahid Hamidi.Atory berkata, ini kerana harapan kedua-dua pemimpin itu untuk menyelesaikan “masalah” di mahkamah dengan menjatuhkan bekas perdana menteri, Muhyiddin Yassin tidak kesampaian.Maka, Najib dan Zahid akan menggunakan pengaruh mereka dalam Umno untuk memberi tekanan kepada Ismail.“Mereka kelihatan tidak puas hati bila Muhyiddin jatuh,” kata Atory, profesor di Universiti Sains Malaysia yang mengkaji politik Melayu sejak beberapa dekad lalu kepada MalaysiaNow.“Mereka ingat bila sudah ganti perdana menteri dengan calon mereka, dapatlah selesaikan kes.“Saya rasa tidak semudah itu.”Atory juga merujuk kepada perbicaraan rasuah, salah guna kuasa dan pecah amanah yang sedang dihadapi Zahid.Manakala Najib sudah dijatuhi hukuman penjara 12 tahun dan denda RM210 juta selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.Najib juga kini sedang merayu berhubung sabitan hukuman terhadapnya.Ismail menduduki puncak pentadbiran dengan sokongan dari Perikatan Nasional (PN) yang diketuai Muhyiddin.Muhyiddin bagaimanapun berkata sokongan tersebut adalah bersyarat termasuk tidak boleh memasukkan nama mereka yang berdepan pertuduhan jenayah di mahkamah untuk menganggotai Kabinet Ismail.Atory berkata, perkara ini jelas sepertimana ketika Langkah Sheraton yang mana Umno memberi syarat supaya Muhyiddin bawa keluar Bersatu daripada Pakatan Harapan (PH).“Namun syarat yang tersembunyi ialah menyelesaikan masalah mahkamah mereka,” katanya.Muhyiddin kehilangan sokongan majoriti ahli-ahli Parlimen selepas kumpulan “Umno 15” diketuai Zahid menarik semula sokongan mereka.Struktur kuasa seperti Taliban?Ismail yang naik menggantikan Muhyiddin bulan lepas bakal berdepan dilema antara menguruskan persepsi rakyat terhadap pemtadbirannya dan menjaga kedudukan dalam parti.Atory berkata, pertemuan Ismail dan Najib di Pejabat Perdana Menteri pada Selasa hanya menambah tekanan kepadanya selain menerima kritikan orang ramai.“Umno dibebani masalah Najib dan Zahid.“Saya berpendapat Ismail akan berdepan nasib sama seperti Muhyiddin Yassin dan dia juga berdepan masalah daripada dua orang ini.”Katanya, meskipun pertemuan tersebut mungkin tidak menyentuh mengenai perbicaraan mahkamah, namun persepsi rakyat sukar dialihkan daripada persoalan nasib Najib daripada hukuman yang dikenakan.Selain Najib dan Zahid, pemimpin Umno lain yang sedang berhadapan pertuduhan di mahkamah termasuklah bekas pengerusi Tabung Haji, Abdul Azeez Abdul Rahim dan Setiausaha Agung Umno Ahmad Maslan.Katanya, kekuatan Najib dan Zahid terletak di tangan “warlord” Umno yang majoritinya ketua-ketua bahagian di kawasan luar bandar.Atory turut menggariskan persamaan antara Umno dan Taliban dari aspek struktur dan punca kuasa.“Di Afghanistan, pemimpin-pemimpin Taliban ni orang-orang tua yang tidak tahu dunia luar.“Tapi yang muda pergi sampai ke Oxford, Cambridge. Namun golongan muda ini tak dapat tempat dalam politik kerana dikuasai golongan tua-tua bangka.“Umno seperti Taliban, ia dikuasai akar umbi yang kurang berpelajaran namun mendominasi kuasa politik,” katanya.Tidak seperti PKR, katanya Umno mempunyai golongan pemimpin pelapis yang berbakat.Bagaimanapun Atory menyeru pemimpin muda Umno untuk mendekati golongan luar bandar dan pengundi di kawasan Felda bagi menggantikan kluster mahkamah.“Pemimpin seperti Khairy Jamaludin, Hishamuddin Hussein dan Shahril Sufian Hamdan perlu jumpa orang kampung. Jangan duduk di Kuala Lumpur sahaja,” katanya.


Sorry.


Rundingan antara pembangkang demi negara, bukan untuk PN, kata Muhyiddin

Pengerusi Perikatan Nasional (PN) Muhyiddin Yassin berkata saranan beliau agar parti pembangkang mempertimbangkan untuk membuka semula pintu rundingan dengan PN adalah untuk masa depan negara serta rakyat, dan bukannya untuk kepentingan parti.
Bekas perdana menteri itu berkata saranan itu bertujuan melindungi negara daripada terus terjerumus dengan kleptokrasi, rasuah dan salah guna kuasa.
“Cadangan ini disuarakan berdasarkan kepada kebimbangan rakyat ketika ini. Ia bukan untuk kepentingan politik PN atau untuk menang dalam Pilihan Raya Umum ke-15 (PRU15) nanti,” kata Muhyiddin yang juga pengerusi Majlis Pemulihan Negara (MPN) selepas mempengerusikan mesyuarat majlis berkenaan semalam.
Muhyiddin ketika berucap pada Konvensyen PN Sabtu lepas menyarankan semua pimpinan parti pembangkang untuk mempertimbang semula rundingan dengan PN untuk mencapai kesepakatan pada PRU15 akan datang.
PN terdiri daripada Bersatu, PAS, Gerakan, Parti Solidariti Tanah AirKu (Star) Sabah dan Parti Maju Sabah (SAPP).
Ditanya mengenai kenyataan Timbalan Presiden PKR Rafizi Ramli berhubung pendirian Pakatan Harapan untuk tidak menjalin kerjasama dengan PN, Muhyiddin menyifatkannya sebagai kenyataan bersifat peribadi.
“Yang saya baca, yang tolak (kerjasama) adalah Rafizi. Tak apa kita terima pandangan beliau itu, tetapi (menerusi) kerjasama politik, ia akan membolehkan gabungan parti untuk tawarkan yang terbaik kepada rakyat,” katanya.
Muhyiddin yang juga presiden Bersatu berkata pihaknya bersedia menghadapi sebarang kemungkinan pada PRU15.


Selepas PKP 2.0, masa depan industri pelancongan bertambah gelap

Pengumuman Putrajaya untuk melanjutkan lagi Perintah Kawalan Pergerakan (PKP) sehingga 18 Februari bagi mengekang penularan Covid-19 menambahkan lagi penderitaan industri pelancongan di Malaysia yang tidak ubah seperti “sudah jatuh ditimpa tangga” kerana selain banyak hotel sudah ditutup, ramai juga yang hilang pekerjaan.Ketua Pegawai Eksekutif Persatuan Hotel Malaysia (MAH) Yap Lip Seng berkata keadaan akan bertambah tenat tahun ini selepas kerajaan kembali melaksanakan PKP bermula 13 Januari lalu.Menurut Yap, Malaysia masih belum menunjukkan sebarang tanda untuk membuka pintu masuk negara bagi membolehkan kedatangan pelancong asing.“Memasuki Februari 2021 ini tanpa sebarang perancangan untuk membuka semula sempadan antarabangsa disebabkan kita masih lagi dalam tempoh PKP,” katanya kepada MalaysiaNow.“Industri pelancongan kini dilihat semakin hilang harapan untuk kembali pulih dalam tempoh masa terdekat memandang ketiadaan pelancong luar ataupun tempatan”.Yap berkata, lebih 90 buah hotel di negara ini terpaksa gulung tikar akibat pelaksanaan beberapa siri PKP sepanjang penularan pandemik Covid-19 bermula Mac tahun lalu.“Ada yang tutup sepenuhnya dan ada yang tutup sementara sehingga situasi industri pelancongan bertambah baik,” katanya.Yap berkata, lebih 12,000 orang pekerja hotel sudah diberhentikan manakala yang lain sama ada dipotong gaji atau diminta bercuti tanpa gaji.“Industri pelancongan kini dilihat semakin hilang harapan untuk kembali pulih dalam tempoh masa terdekat memandang ketiadaan pelancong luar ataupun tempatan”.Hilang pekerjaan, dipotong gajiZuraidah Zuraimi adalah antara mangsa pandemik Covid-19 yang diberhentikan sebagai cef dari sebuah hotel di Genting Highlands, Pahang disebabkan pihak pengurusan sudah tidak mampu lagi untuk membayar gaji pekerja.Wanita berumur 27 tahun itu merupakan antara 14 pekerja yang diberhentikan hotel itu turut menampung kos pembelajaran lima adiknya dalam lingkungan umur tujuh hingga 17 tahun.Demi untuk meneruskan hidup dan menanggung adik beradiknya, Zauraidah memulakan perniagaan kek “Bakery Chef Eyda” secara dalam talian.“Saya menjaga lima orang adik di rumah mak cik yang terletak di Pulau Pinang memandangkan kedua orang tua berada di Perak. Kami terpaksa berpisah buat sementara waktu memandangkan ayah disahkan positif Covid-19 dan disarankan untuk menjalani kuarantin di rumah oleh pihak hospital.“Selepas diberhentikan, saya berusaha untuk mencari pekerjaan lain namun sehingga kini masih belum memperoleh sebarang pekerjaan. Disebabkan itu saya mengambil keputusan untuk berniaga online,” katanya.Sharifah Nazirah Syed Zainol Abidin seorang pengurus perhubungan awam di sebuah hotel di Selangor tidak menafikan terpaksa menyesuaikan diri untuk bekerja dari rumah.Biarpun pihak pengurusan hotel tidak mengambil langkah memberhentikan lebih 1000 pekerja hotel itu, gaji mereka dipotong sebanyak 20% akan tetapi pihak hotel melancarkan inisiatif bagi membantu pekerja untuk menjana lebih pendapatan menerusi bazar secara dalam talian.“Pihak pengurusan mengadakan bazar online bagi membolehkan mereka menjual sebarang jenis barangan atau makanan sesama kakitangan.“Aktiviti itu secara tidak langsung membuka peluang untuk meraih lebih pendapatan sehingga mampu mencecah RM 1,800,” katanya kepada MalaysiaNow mengenai aktiviti yang diadakan sebulan sekali bermula tiga bulan lalu.Usaha MalaysiaNow untuk mendapatkan komen daripada Menteri Pelancongan, Seni dan Budaya Nancy Shukri tidak berjaya.


Bekalan air di Hulu Selangor pulih

Bekalan air di Hulu Selangor yang mengalami gangguan sebelum ini, telah pulih sepenuhnya pada pukul 12 tengah hari tadi, kata Ketua Komunikasi Korporat Pengurusan Air Selangor Sdn Bhd (Air Selangor) Elina Baseri.Beliau berkata perkembangan terkini itu menjadikan sejumlah 1,162 atau 90 peratus daripada 1,292 kawasan yang mengalami gangguan bekalan air di Lembah Klang sejak beberapa hari lepas, telah menerima bekalan air sepenuhnya.“Sebanyak 130 kawasan di wilayah yang terjejas masih lagi dalam proses pemulihan… wilayah Kuala Selangor merekodkan pemulihan paling tinggi iaitu 99.6 peratus, diikuti  Petaling dengan 98 peratus, Kuala Lumpur (97 peratus), Gombak (78 peratus), Klang/Shah Alam (70 peratus) dan Kuala Langat  (50 peratus).Menurutnya, Air Selangor memohon kerjasama pengguna agar menggunakan air secara berhemat bagi memastikan proses pemulihan di kawasan terjejas berjalan lancar dan mengikut jadual pelan pemulihan bekalan air yang telah ditetapkan.“Air Selangor akan memaklumkan status pemulihan bekalan air dari semasa ke semasa menerusi semua medium komunikasi rasmi kami iaitu aplikasi Air Selangor, Twitter, Facebook dan Instagram Air Selangor serta laman sesawang www.airselangor.com,” tambahnya.Isnin lepas, Loji Rawatan Air (LRA) Sungai Selangor Fasa 1, Fasa 2, Fasa 3 dan Rantau Panjang terpaksa dihenti tugas berikutan pencemaran sumber air mentah dikesan di Sungai Selangor pada kira-kira pukul 2.00 pagi.Henti tugas keempat-empat loji itu menyebabkan gangguan bekalan air tidak berjadual membabitkan 1,196,457 akaun merangkumi 1,292 kawasan di Wilayah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.


Menteri undang-undang yakin RUU anti lompat parti diluluskan

Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar yakin Rang Undang-Undang (RUU) Anti Lompat Parti yang bakal dibawa ke Dewan Rakyat kelak akan diluluskan berdasarkan respons yang diterima menerusi sesi libat urus diadakan.Katanya sesi itu yang diadakan bersama ramai pihak berkepentingan termasuk ahli-ahli Parlimen, pertubuhan bukan kerajaan (NGO) dan pemimpin parti telah mendapat 7,000 respons untuk dianalisis.“Secara keseluruhan dan prinsipnya, ramai bersetuju. Jadi hanya tinggal satu persoalan iaitu apabila Perlembagaan hendak dipinda, ia berkehendakkan dua pertiga undi atau sokongan di Dewan Rakyat iaitu sebanyak 148 sokongan daripada 220 jumlah ahli dewan (ahli Parlimen) sekarang.“Kalau dapat 148 undi atau lebih, barulah undang-undang ini boleh diluluskan tetapi dalam jangkaan saya setelah melihat pandangan banyak pihak, saya yakin (RUU diluluskan),” katanya yang ditemui sebelum memulakan perbincangan mengenai “Memperkasa Demokrasi Malaysia” dalam Program Ruang Bicara terbitan Bernama TV, malam ini.Sebelum ini, Wan Junaidi dilaporkan berkata beberapa cadangan pindaan perlembagaan akan dibentang semasa persidangan Dewan Rakyat bermula 28 Februari ini termasuk RUU berkaitan Anti Lompat Parti dan mengehadkan tempoh jawatan perdana menteri kepada dua penggal.Ia selaras saranan Perdana Menteri Ismail Sabri Yaakob yang mahu RUU berkenaan disegerakan selepas kerajaan memeterai Memorandum Persefahaman (MoU) Transformasi dan Kestabilan Politik bersama PH pada 13 September 2021.Mengulas lanjut, Wan Junaidi berkata RUU Anti Lompat Parti itu digubal bukan untuk menghalang proses demokrasi dalam kalangan ahli politik sebaliknya untuk mengelakkan kemudaratan pada negara khususnya dari sudut ekonomi.“Sebenarnya dalam demokrasi itu sendiri, walau di mana-mana pun mesti ada parameter dia sendiri atau ada skop dia sendiri. Jadi untuk menyeramakkan demokrasi, mesti ada peraturan dan undang-undang kerana kadang-kadang sikap manusia ini hendak bebas tanpa ada rintangan,” katanya.Sementara itu, pada program tersebut, Wan Junaidi menegaskan RUU itu bersifat universal dan bukan untuk menegakkan pendirian individu tetapi lebih kepada parti kerana akan mendorong ahli parti menjadi berdisiplin.Dalam program itu, beliau turut menyentuh tentang RUU Pembiayaan Dana Politik yang kini sudah siap kajiannya namun belum dibentangkan lagi kepada Jemaah Menteri.


Larang pelihara janggut, anggota saman Angkatan Laut AS

Empat anggota tentera laut memfailkan saman terhadap Angkatan Laut Amerika Syarikat (AS) bagi menghentikan paksaan supaya mereka mencukur janggut kerana ia dianggap melanggar hak kebebasan beragama, lapor UPI.Tiga daripada mereka, seorang Yahudi dan dua Muslim dilaporkan telah dinafikan hak untuk memelihara janggut yang dijaga rapi atau sebelum ini dibenarkan namun kebenaran itu kemudiannya dibatalkan, kata saman tuntutan tersebut.Anggota keempat yang beragama Islam menderita penyakit pseudofolliculitis barbae atau “benjolah pisau cukur”, dia perlu memelihara janggut kerana alasan perubatan namun diwajibkan untuk bercukur setiap 30 hari bagi membuktikan bahawa dia masih menghidap penyakit yang menyakitkan wajahnya ketika mencukur.Tuntutan tersebut menuduh angkatan ketenteraan itu melanggar hak perlembagaan yang memperuntukkan kebebasan beragama dan kebebasan bersuara.Kebanyakan anggota Angkatan Laut AS menolak pandangan janggut boleh mengganggu tugas-tugas mereka, terutama ketika mereka harus memakai topeng gas atau peralatan serupa.Mereka juga berkata angkatan tentera darat dan udara negara itu turut membenarkan anggota pasukannya untuk memelihara janggut atas alasan keagamaan seperti pasukan tentera lain di seluruh dunia termasuk UK, Kanada, Israel, Australia , New Zealand dan India. Menurut mereka tidak ada alasan untuk hak mereka beragama dinafikan.Ketiga-tiga plaintif Muslim tersebut adalah penganut Islam yang taat, ekoran itu mereka diwajibkan untuk memelihara janggut.Dalam pada itu, Angkatan Laut AS bersetuju untuk tidak menguatkuasakan perintah mencukur ke atas empat anggota tersebut ketika ini.Penasihat Kanan The Becket Fund for Religious Liberty, Eric Baxter yang mewakili kesemua plaintif berkata penyakit “benjolah pisau cukur” sering dihidapi lelaki Amerika berketurunan Afrika.“Tentera laut menekan klien kami dan beberapa anggota lain untuk menjalani penyingkiran rambut laser atau langkah-langkah lain yang ekstrem bertujuan melarang mereka untuk  memelihara janggut, ia merupakan penghinaan terhadap agama,” katanya.


Zahid mohon pasport dikembali untuk jalani rawatan sakit belakang di Jerman

Ahmad Zahid Hamidi, yang berdepan 47 pertuduhan pengubahan wang haram, pecah amanah dan rasuah, hari ini memohon di Mahkamah Tinggi supaya pasportnya dikembalikan sementara bagi membolehkannya ke Munich, Jerman untuk mendapat rawatan.Peguam Hamidi Mohd Noh mewakili bekas timbalan perdana menteri itu memaklumkan hakim Mahkamah Tinggi Collin Lawrence Sequerah bahawa anak guamnya itu menderita sakit belakang serta leher dan perlu mendapatkan rawatan daripada pakar terkemuka di Munich.“Anak guam saya mengalami sakit belakang dan leher. Beliau pada asalnya dirawat oleh doktor dari Jerman pada 2013, 2014, 2016.“Kami membuat permohonan ini untuk membolehkan tertuduh menerima rawatan. Rawatan intervensi di Malaysia tidak mencukupi untuk (mengurangkan kesakitan) beliau,” kata Hamidi.Permohonan itu difailkan pada 4 Oktober dan hari ini ditetapkan untuk pengurusan kes.Timbalan pendakwa raya Gan Peng yang tidak membantah permohonan itu.Hakim kemudiannya menetapkan Isnin ini untuk keputusan permohonan berkenaan.Sementara itu Hamidi ketika ditemui pemberita selepas prosiding berkata Zahid memohon pasportnya dipulangkan pada 26 Oktober dan akan mengembalikannya pada 21 November.“Kami akan membuat permohonan yang sama (mendapatkan pasport) di Mahkamah Tinggi Shah Alam, pada Isnin ini,” katanya.Zahid, 68, menghadapi 47 tuduhan – 27 kes pengubahan wang haram, 12 membabitkan pecah amanah dan lapan tuduhan rasuah – melibatkan puluhan juta ringgit milik Yayasan Akalbudi.


Syarikat, pengarah dan pengurus didakwa guna logo palsu daging import

Sebuah syarikat makanan sejuk beku dan dua individu didakwa di Mahkamah Sesyen Johor Bahru hari ini atas 21 pertuduhan memiliki, menawarkan dan menggunakan logo halal palsu berkaitan kartel daging, Disember tahun lepas.Tertuduh, syarikat LY Frozen Food Sdn Bhd, pengurus syarikat itu Chong Kim Kuang, 48, dan pengarahnya Yong Chee Keong, 40, bagaimanapun mengaku tidak bersalah terhadap kesemua pertuduhan, yang dibacakan secara berasingan di hadapan Hakim Ahmad Fuad Othman.Mengikut kertas pertuduhan, dua tertuduh bersama syarikat serta seorang lagi pengarah yang masih bebas, Tan Siew Huak, 42, didakwa menggunakan suatu perihal dagangan palsu iaitu berkaitan logo halal Islamic Co-ordinating Council of Victoria dan Perth Mosque Incorporated dari Australia ke atas sejumlah 3,418 unit kotak makanan sejuk beku.Kesemua mereka juga didakwa menawarkan barangan berkenaan atas label GBP Australia Pty Ltd dan Ararat Meat Exports Pty Ltd yang menggunakan logo halal Australia untuk menunjukkan makanan itu boleh dimakan oleh orang Islam dengan cara yang bertentangan dengan Perenggan 4(1) Perintah Perihal Dagangan (Perakuan dan Penandaan Halal) 2011.Selain itu, mereka turut didakwa atas kesalahan memiliki barangan berkenaan yang menggunakan perihal dagangan palsu tanpa kelulusan GBP Australia Pty Ltd dan Ararat Meat Exports Pty Ltd.Semua kesalahan terbabit dilakukan di sebuah premis beralamat No. 663 Jalan Idaman ¾ Taman Perindustrian Desa Idaman, Senai, dalam daerah Kulai kira-kira 3.30 petang pada 1 Disember 2020.Mereka didakwa mengikut Seksyen 5(1)(a), Seksyen 5(1)(c) Akta Perihal Dagangan 2011, Perenggan 4(1) Perintah Perihal Dagangan (Perakuan dan Penandaan Halal) 2011.Jika sabit kesalahan, kesemuanya boleh didenda tidak lebih daripada RM100,000 atau penjara tidak lebih tiga tahun atau kedua-duanya.Pendakwaan dikendalikan Timbalan Pendakwa Raya Mohammad Onn Abd Aziz, Kwan Li Sa, Syazwani Zawawi, T. Ashivinii dan Kee Shu Min manakala tertuduh diwakili barisan peguam Zamri Idrus, Yusman Che Aman dan Saiful Zaman Abd. Rahman.Mahkamah menetapkan kedua-dua tertuduh diikat jamin RM250,000 dengan seorang penjamin bagi setiap tertuduh dengan syarat tambahan, pasport diserahkan kepada mahkamah dan melaporkan diri setiap dua minggu sekali di Ibu Pejabat Polis Daerah Kulai.Mahkamah juga menetapkan 28 Mac ini sebagai sebutan semula kes.Ini merupakan pendakwaan pertama melibatkan kes kartel daging selepas ia dibongkar pada 1 Disember.


‘Scammer’ kini sasarkan bank dengan jumlah pelanggan tinggi

Kehilangan ribuan ringgit dalam akaun bank seorang doktor baru-baru ini mengejutkan ramai pihak yang semakin bimbang dengan tahap keselamatan perbankan secara dalam talian di Malaysia.
Beberapa pandangan turut dilontarkan mengenai keperluan untuk menyimpan wang sama ada di Amanah Saham Berhad (ASB) atau di Tabung Haji yang mana ia dikatakan lebih selamat berbanding akaun deposit tetap.
Dr Rafidah Abdullah memaklumkan di media sosial mengenai kehilangan RM13,000 daripada akaun bank CIMB miliknya.
Menurut Rafidah, dia tidak pernah menekan mana-mana link yang mengakibatkan keselamatan akaunnya terjejas.
Susulan pendedahan tersebut, beberapa pengguna internet turut berkongsi kisah kehilangan wang dalam akaun bank akibat perbuatan “scammer”.
Bercakap kepada MalaysiaNow, Ketua Pegawai Eksekutif, CyberSecurity Amirudin Abdul Wahab, memaklumkan institusi kewangan negara seperti bank mempunyai sistem keselamatan siber yang terkini bagi melindungi sistem perbankan yang mana ia selamat digunakan.
"Bank memiliki sistem pemantauan ancaman keselamatan siber yang berupaya memantau trend ancaman dan serangan siber terkini.
“Pihak bank juga perlu mematuhi piawaian keselamatan siber (yang ketat) berdasarkan peraturan yang ditetapkan oleh Bank Negara Malaysia bagi keselamatan sistem dan melindungi data pengguna daripada diakses tanpa kebenaran," katanya.
Amirudin juga berkata ancaman terhadap operasi bank berbeza mengikut negara.
Penjenayah menyasarkan bank-bank yang mempunyai peratusan pelanggan yang tinggi.
Katanya, ancaman siber di Malaysia ialah SMSSpy.
"Sebagai contoh, di negara lain penjenayah siber menggunakan teknik 'smishing', iaitu percubaan pancingan data yang dilakukan melalui SMS. Penjenayah siber menipu mangsa dengan menghantar SMS kononnya dari bank yang mendakwa bahawa mangsa mempunyai masalah dengan akaun bank atau kad kredit mereka.
"SMS tersebut mengandungi pautan ke laman sesawang palsu yang menyamar sebagai tapak laman sesawang bank yang sah yang meminta maklumat perbankan dan kata laluan dari mangsa," tambahnya.
Katanya, serangan siber akan terus menjadi satu ancaman ekoran dunia digital pada hari ini.
Negara tidak dapat mengelak dari diserang atau diancam oleh taktik penjenayah siber yang semakin dinamik dan berpengetahuan.
Sementara itu, Ahmed Razman Abdul Latiff, pakar ekonomi dari Putra Business School berkata, scammer di Malaysia semakin maju dari segi teknik dan teknologi scam yang digunakan, sekali gus mengakibatkan pelanggan dan bank berdepan risiko tinggi ditipu.
"Kalau dulu scammer meminta pelanggan memberi nombor OTP, kini ianya diperolehi melalui aplikasi khas atau melalui pelanggan yang klik pada pautan tertentu. Selain itu, pihak bank juga tidak pantas dalam mengemaskini sistem keselamatan perbankan mereka.
"Di pihak pelanggan pula, ada di antara mereka yang mudah percaya dengan panggilan pihak ketiga atau terpengaruh dengan promosi tertentu sehingga sanggup memuat turun aplikasi atau klik pautan yang tidak dapat dipastikan kesahihannya," katanya.
Pautan palsu yang disediakan oleh scammer dikenali sebagai teknik “phishing”, satu cara yang amat mudah dan terkenal untuk pihak scammer mengumpan mangsa memberikan maklumat peribadi termasuk nombor akaun dan kata laluan.
Ia semakin menjadi-jadi ketika lebih banyak urusan diselesaikan secara dalam talian menggunakan telefon bimbit.
Menurut satu laporan Jabatan Perangkaan, pendapatan e-dagang melonjak kepada RM801.2 bilion hanya dalam tempoh sembilan bulan pertama tahun lepas.
Menurut Mohamad Yusof Darus daripada Fakulti Sains Komputer dan Matematik, Universiti Teknologi Mara, ia secara tidak langsung menarik minat penjenayah siber untuk menganiaya pengguna internet melalui perbankan, sistem pembayaran dan membeli-belah secara dalam talian.
"Serangan 'social engineering' seperti 'vishing' pula menyasarkan pemangsa menggunakan panggilan telefon. Jenis serangan vishing termasuk mesej yang dirakam memberitahu penerima bahawa akaun bank mereka telah terjejas.
"Jika vishing boleh mendapatkan maklumat akaun bank atau kad kredit mangsa, secara automatik mereka dapat mengakses akaun bank mangsa. Penjenayah siber berkemungkinan mengeluarkan atau memindahkan dana daripada akaun mereka ke akaun mereka sendiri tanpa pengetahuan pemangsa," tambahnya.
Ekoran kejadian hilang duit yang semakin rancak, katanya kesedaran keselamatan siber dalam kalangan rakyat masih kurang di negara ini.
Pengguna teknologi harus sentiasa peka dengan sistem pengoperasian dan perisian yang dimuat turun ke dalam peranti supaya tidak dijangkiti “malware”.
Razman berkata, sudah tiba masanya kerajaan memperkenalkan undang-undang baru yang membeku akaun penerima yang disyaki scammer apabila pelanggan melaporkan transaksi yang mencurigakan.
Ia bakal menyukarkan scammer beroperasi.
Cybersecurity Malaysia menasihatkan agar orang ramai mengelak daripada menggunakan rangkaian WiFi yang tidak dipercayai seperti WiFi awam untuk urusan perbankan atau pembelian atas talian.
Ia mungkin perangkap yang dipasang penjenayah siber untuk mencuri maklumat peribadi.
Langkah pencegahan lain termasuklah kata laluan kukuh dan antivirus dalam peranti.
Agensi itu turut menasihatkan pengguna internet menggunakan ciri keselamatan “two-step verification” atau “two-way authentication”.


Pakar anti keganasan jelaskan mengapa Malaysia jadi pilihan agensi perisikan

Pakar anti keganasan memberi amaran Malaysia menjadi sasaran di bawah radar perngintipan dan perkhidmatan rahsia yang mempunyai kaitan dengan kerajan luar ketika negara digemparkan insiden penculikan gagal menyasarkan seorang lelaki Palestin dikehendaki agensi perisikan Israel, Mossad.
Mohd Mizan Aslam berkata dasar Malaysia yang secara terbuka menyokong perjuangan Palestin, selain masyarakat Islam Rohingya dan Mindanao, mungkin menjadi punca negara ini terdedah dengan kejadian sedemikian.
"Ia tidak disenangi sesetengah negara," kata Mizan yang membuat kajian luas isu-isu keganasan dan ekstremisme di negara-negara Timur Tengah kepada MalaysiaNow.
Minggu lalu, 11 individu didakwa menculik Omar ZM Albelbaisy Raeda, seorang pereka program komputer Palestin yang Israel percaya bekerja untuk Hamas.
The New Straits Times melaporkan sekumpulan warga Malaysia yang dipercayai diupah oleh Mossad menahan Omar dan seorang lagi warga Palestin di pusat bandar Kuala Lumpur.
Mangsa kemudiannya dibawa masuk ke dalam kenderaan dan dibawa ke bilik hotel untuk disoal siasat melalui panggilan video dari Tel Aviv.
Bagaimanapun serbuan polis ke bilik hotel berjaya membebaskan mangsa dan menahan lebih 10 lagi individu.
Insiden itu menimbulkan persoalan mengenai rangkaian rejim Zionis dalam usaha menghentikan musuhnya di seluruh dunia, selepas empat tahun lalu operasi Israel yang serupa menyaksikan pembunuhan seorang aktivis Palestin di Kuala Lumpur.
Fadi al-Batsh, seorang jurutera yang dikaitkan dengan Hamas dan dikehendaki Israel, ditembak orang dua suspek beberapa hari sebelum Pilihan Raya Umum ke-14 pada Mei 2018.
Bagaimanapun, beberapa kes berprofil tinggi berhubung kerajaan luar dan pengintipan buka perkara baru dalam negara.
Pada 1981, Siddiq Mohamad Ghouse yang merupakan pembantu timbalan perdana menteri ketika itu, Dr Mahathir Mohamad, ditahan dan dituduh menjadi rekrut agensi risikan Kesatuan Soviet, KGB.
Penahanan itu berlaku hanya beberapa hari sebelum Dr Mahathir Mohamad menggantikan Hussein Onn sebagai perdana menteri.
Kerajaan kemudiannya membuang tiga pegawai Kedutaan Soviet kerana mengintip.
Pada 2017, dunia turut digemparkan dengan pembunuhan Kim Jong-nam, abang tiri kepada pemimpin diktator, di mana ia dijalankan oleh dua wanita yang diupah Pyongyang, Korea Utara Kim Jong Un di Lapangan Terbang Antarabangsa Kuala Lumpur.
Insiden itu mencetuskan krisis diplomatik, dengan Malaysia memutuskan hubungan dengan Korea Utara dan menghantar pulang diplomat mereka.
Faktor yang dinilai untuk rekrut
Menurut Mizan, diaspora yang besar warganegara tertentu di Malaysia, menjadikan negara ini sebagai sasaran kerajaan luar yang mempunyai kepentingan.
"Dasar imigresen yang mesra kepada mana-mana penduduk dunia diambil kesempatan oleh pihak-pihak tertentu untuk melakukan kegiatan subversif dan risikan di negara ini.
“Beliau berkata agensi risikan luar seperti Mossad, dan CIA diketahui sering menjadikan rakyat pelbagai warganegara sebagai protege untuk operasi tertentu.
“Malah kemungkinan untuk rakyat Malaysia dijadikan agen di negara luar juga tidak dapat dinafikan sebagaimana Aisyah, warganegara Indonesia yang dijadikan agen atau mangsa oleh perisik Korea Utara," jelasnya merujuk seorang atau dua wanita yang didakwa membunuh Jong Nam
Pendakwa raya Malaysia bagaimanapun menggugurkan tuduhan membunuh terhadap Siti Aisyah dan Doan Thi Huong, di mana kedua-dua mereka dirakam CCTV ketika menyerang Jong-nam dengan bahan kimia.
Mizan turut berkata status pasport Malaysia yang diterima lebih seratus negara di dunia, menjadikan warga tempatan adalah sasaran yang berharga untuk direkrut agensi perisikan asing.
Menurut Indeks Kedudukan Pasport Dunia (Guide Passport Ranking Index), pasport Malaysia ketika ini berada di kedudukan ranking ke-12 dalam kalangan pasport antarabangsa di mana pemegangnya dibenarkan untuk masuk ke 182 negara.
Mizan turut berkata keupayaan pasukan keselamatan negara mengekang kemasukan agen luar turut menjadikan tindakan merekrut warga tempatan untuk menjalankan operasi menjadi pilihan agensi risikan asing di mana mereka memberikan tawaran penerbangan, percutian dan latihan.
Al Jazeera yang berpangkalan di Qatar baru-baru ini memetik "sumber Malaysia yang mempunyai maklumat” sebagai berkata bahawa siasatan telah menemui "sel Mossad" di dalam negara, mengintip beberapa laman sesawang strategik selain menggodam syarikat kerajaan.
Dalam pada itu, polis menggesa orang ramai supaya tidak membuat sebarang spekulasi.
Mizan juga turut meningatkan bagaimana Malaysia menjadi tempat pertemuan sebahagian dalang yang merancang serangan 11 September di AS pada 2001.
Beliau berkata dari segi geografi, Malaysia terletak di tengah-tengah antara beberapa titik konflik.
Beliau juga berkata agensi keselamatan perlu memantau individu-individu berprofil tinggi yang masuk ke dalam negara dan dilihat menjadi sasaran kerajaan asing.
"Sudah sampai masanya membuat pernyataan secara terbuka bahawa menjadi agen luar adalah kesalahan yang boleh dikenakan tindakan menurut kanun keseksaan atau mana-mana peruntukan yang dirasakan perlu," katanya.


Suntikan vaksin pecah rekod, 421,479 dos diberikan semalam

Sebanyak 421,479 dos suntikan vaksin Covid-19 diberikan semalam, jumlah tertinggi pernah diberikan dalam sehari.Menerusi hantaran di Twitter, Menteri Kesihatan Dr Adham Baba berkata daripada jumlah itu, sebanyak 157,445 adalah dos kedua.Sebelum ini jumlah tertinggi untuk pemberian suntikan vaksin Covid-19 dalam sehari adalah 376,909 dos pada 9 Julai lepas.


Tahanan Sosma berdepan masalah mental selepas dibebaskan

Kepulangan Mustaza Abdul Rahman ke pangkuan keluarganya pada Ramadan lalu sememangnya dinanti-nantikan setelah enam tahun meringkuk dalam penjara akibat sabitan kes Akta Kesalahan Keselamatan (Langkah-langkah Khas) 2012, atau dikenali sebagai Sosma.
Bekas polis tersebut ditahan pada Jun 2016, seminggu sebelum Aidilfitri tahun berkenaan dan didakwa atas beberapa pertuduhan antaranya menyembunyikan maklumat, berbaiah dan menyokong keganasan.
Keluarganya berhempas pulas di mahkamah untuk memperjuangkan nasib Mustaza sebelum beliau dibebaskan Mei lalu.
Bagaimanapun, kesyukuran dan keterujaan keluarga menerima semula anak kedua daripada enam adik-beradik itu tidak bertahan lama apabila dia dikesan menghidapi gangguan mental.
"Kami tak menyangka perkara ini berlaku. Semasa bertemu di penjara dan semasa membuat panggilan telefon, dia nampak okay.
"Selepas dibebaskan, dia juga kelihatan normal semasa berbual.
“Tetapi apabila ada tekanan sedikit, dia mula tidak fokus dan kelihatan jauh 'menyimpang' daripada topik," menurut salah seorang abangnya, Mahathir Abdul Rahman.

Mahathir Abdul Rahman tersenyum sambil memegang gambar keluarga yang diambil bersama adiknya, Mustaza ketika Hari Raya Aidilfitri.

Situasi itu dikesan selama beberapa minggu sebelum mereka membuat keputusan menghantarnya berjumpa dengan pakar di Hospital Universiti Kebangsaan Malaysia (HUKM).
Menurut Mahathir, adiknya itu menghidap masalah gangguan tekanan pasca trauma atau post-traumatic stress disorder (PTSD) akibat daripada seksaan fizikal dan mental yang dialaminya sepanjang bergelar tahanan.
Mahathir berkata, keputusan untuk mendapatkan rawatan dicapai secara sepakat oleh semua anggota keluarga.
Mereka turut memberitahu rancangan tersebut kepada Mustaza yang bersetuju untuk dirawat.
"Kebetulan ada seorang guru kaunseling yang turut ditahan di bawah Sosma bersama Mustaza yang tahu mengenai kesihatan mentalnya.
“Kami turut mendapatkan pandangan tahanan-tahanan lain yang mengenali Mustaza," katanya.
Selain daripada pengalaman tahanan yang pahit itu, Mustaza yang turut berdepan tekanan apabila isterinya meminta cerai.
Menurut Mahathir, dia juga mengalami kemurungan kerana rindukan anaknya.
"Selepas bebas, dia sempat bertemu anaknya di Perak. Anaknya berusia setahun lebih ketika dia ditahan dan kini berusia tujuh tahun.
“Tetapi kini anaknya berada di Sarawak mengikut ibunya yang menjadi guru di sana," menurut Mahathir.
Wanita itu meminta diceraikan apabila dia tidak diterima menjadi pegawai salah Suruhanjaya Pencegahan Rasuah Malaysia (SPRM) kerana statusnya sebagai isteri Mustaza.
Mustaza bertugas sebagai anggota polis mekanik di Ibu Pejabat Daerah Sungai Petani, Kedah ketika ditahan.
Lelaki itu turut aktif mencari wang sampingan dengan membuka gimnasium serta menjual suplemen bina badan.
Dia sempat mengusahakan perniagaan mangga selepas dibebaskan dalam usaha mencari tapak yang kukuh untuk bangkit semula.
Namun ia tidak bertahan lama dengan keadaan mentalnya yang terganggu.
Sementara menunggu Mustaza untuk kembali pulih, Mahathir berkata keluarganya kini berharap agar Sosma dimansuhkan sepenuhnya.
Tidak dinafikan perasaan mereka terguris dengan kenyataan Menteri Dalam Negeri Saifuddin Nasution Ismail yang menegaskan kerajaan tidak akan memansuhkan Sosma.
Pendirian itu bertentangan dengan pendirian Pakatan Harapan (PH) yang selama ini menentang akta yang disifatkan mereka sebagai keras.
"Saifuddin ialah ahli politik yang kalah pilihan raya dan hanya menjadi menteri selepas dilantik menjadi senator.
"Beliau hanya mendengar cakap polis yang sudah tentu menyokong Sosma dikekalkan.
“Sepatutnya beliau bertemu dengan pelbagai pemegang taruh lain sebelum membuat keputusan," katanya.
Mahathir turut berharap agar Perdana Menteri Anwar Ibrahim menunaikan janji-janjinya berhubung pemansuhan Sosma.
"Kami ada bertemu beliau di Parlimen ketika beliau ketua pembangkang. Beliau sendiri menyatakan akta ini akta 'Draconian'.
“Kes Mustaza juga dalam pengetahuan beliau," katanya.
Kini, keluarganya berharapkan berita baik daripada doktor yang merawat Mustaza.
Pada usia 36 tahun, Mustaza masih mempunyai perjalanan yang panjang dan seorang anak yang menagih kasih seorang bapa  yang selama ini tidak pernah dirasainya.


Bekas pegawai bank terkejut Jho Low nafi ada berbual dengannya mengenai akaun Najib

Seorang bekas Pengurus Perhubungan AmBank terkejut apabila mengetahui ahli perniagaan dalam buruan  Low Taek Jho (Jho Low) memberitahu Suruhanjaya Pencegahan Rasuah Malaysia (SPRM) bahawa beliau tidak pernah berkomunikasi dengannya mengenai pengurusan akaun bank Najib Razak.
Joanna Yu  Ging Ping, 52, yang mengendalikan akaun bekas perdana menteri itu berkata demikian ketika ditanya mengenai perkara itu oleh peguam Najib, Muhammad Shafee Abdullah semasa perbicaraan kes penyelewengan RM2.3 bilion daripada dana 1Malaysia Development Bhd (1MDB).
Muhammad Shafee: Jho Low ditunjukkan perbualan BlackBerry Messenger (BBM) oleh SPRM dan dia tidak mengenali (mesej itu) dan berkata beliau tidak pernah bercakap dengan anda. Anda terkejut?
Yu: Ya
Muhammad Shafee: Dalam keterangan saksinya, Jho Low berkata dia tiada kena-mengena dengan membawa akaun Najib ke bank. Jawab Yu “saya rasa terkejut.”
Saksi ke-41 pendakwaan  yang mengendalikan akaun bank Najib bersetuju dengan peguam itu bahawa sebenarnya Jho Low berhubung dengan beliau banyak kali.
Jho Low membuat kenyataan itu kepada SPRM ketika disoal di Abu Dhabi, Emiriah Arab Bersatu pada 27 Nov 2015.
Pada prosiding hari ini, mahkamah mendengar perbualan BBM antara Jho Low dan Yu mengenai status akaun Najib dengan Jho Low mengeluarkan banyak arahan kepada Yu mengenai transaksi dan penyata bank Najib.
Muhammad Shafee kemudian bertanya kepada saksi itu mengenai tawaran pekerjaan daripada Jho Low dalam salah satu syarikat miliknya dengan gaji lebih tinggi pada 2013.
Muhammad Shafee:  Adakah Jho Low cuba menawarkan kamu pekerjaan?
Yu: Ya dia ada menawarkannya. Saya kata saya ada banyak perkara yang perlu difikirkan. Saya sudah berkeluarga dan saya tidak mahu bekerja mengikut gaya hidup beliau. Jho Lo meminta saya menyertai satu daripada syarikat-syarikatnya.
Muhammad Shafee: Adakah perkara itu dibangkitkan lagi?
Yu: Dia sentiasa bertanyakan perkara itu tetapi saya mengatakan tidak secara sopan. Saya hanya kata saya perlu memikirkannya.
Najib, 70 menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram.
Perbicaraan di hadapan hakim Collin Sequerah bersambung esok.


Kerajaan akan kemas kini piawaian daging import, kata menteri

Kerajaan akan menambah baik piawaian halal terutamanya membabitkan daging dan produk daging yang diimport, kata Menteri di Jabatan Perdana Menteri (Hal Ehwal Agama) Zulkifli Mohamad Al-Bakri.Beliau berkata ini termasuk melihat semula bagaimana negara pengeksport memperoleh pensijilan halal ke atas semua produk yang hendak dieksport ke negara ini.“Kita kena periksa juga macam mana mereka berurusan. Saya akan cuba tengok dari semasa ke semasa dengan pihak halal (Bahagian Pengurusan Halal) Jakim (Jabatan Kemajuan Islam Malaysia). Kita cuba untuk mengemaskinikan dengan lebih mendalam isu-isu seperti ini,” katanya.Beliau berkata demikian kepada pemberita selepas menyampaikan sumbangan barangan makanan Majlis Agama Islam Wilayah Persekutuan kepada penduduk Program Perumahan Rakyat (PPR) Taman Wahyu, di Kuala Lumpur hari ini.Media sebelum ini melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo Halal di sebuah gudang di Senai, Johor.Zulkifli berkata dalam menangani isu kartel daging itu, aspek perundangan juga perlu dipertingkatkan bagi memastikan mereka yang terlibat dikenakan tindakan yang sewajarnya.“Apabila menyalahi apa yang ditetapkan oleh pihak kerajaan maka salahlah. Itu perlu dilihat dan dibetulkan semula,” katanya.Zulkifli berkata pihaknya turut memuat naik maklumat berhubung pengimportan daging di laman sosial Facebook dan Twitter rasmi beliau bagi memberi penjelasan kepada pengguna mengenai proses pengimportan daging.Dalam pada itu, beliau menasihati pengguna agar merujuk senarai produk yang berdaftar dan status halalnya mengikut negara sumber dalam laman sesawang Jakim.Zulkifli berkata pihaknya turut memuat naik maklumat berhubung pengimportan daging di laman sosial Facebook dan Twitter rasmi beliau bagi memberi penjelasan kepada pengguna mengenai proses pengimportan daging.


Kes harian turun ke paras 1,700, 2 lagi terkorban

1,712 kes baru Covid-19 direkodkan semalam menjadikan jumlah keseluruhan sebanyak 4,867,192 kes.
Sebanyak 1,699 pesakit turut dilaporkan sembuh, menjadikan jumlah keseluruhan kes sembuh sebanyak 4,806,883.
Ketika ini, 23,892 kes aktif direkodkan di mana 22,854 atau 95.7% daripadanya menjalani kuarantin kendiri.
Tiada pesakit di pusat kuarantin sementara dalan 1,002 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 36 kes dan 19 daripadanya memerlukan bantuan alat pernafasan.
Dua kematian dilaporkan termasuk satu kes kematian sebelum tiba di hospital menjadikan kes keseluruhan kekal sebanyak 36,417 orang.


Walau diaibkan, Annuar harap rakan parti tak tinggalkan Umno

Ketua Umno Ketereh Annuar Musa mengingatkan mereka yang tidak tersenarai sebagai calon pada Pilihan Raya Umum ke-15 (PRU15) agar meneruskan semangat muafakat dan perpaduan seterusnya menolak keangkuhan.
Menerusi warkah terbuka buat sahabat yang terluka atau kecewa disiar di Facebooknya, Annuar juga mengajak mereka tidak terpilih sebagai calon supaya tidak meninggalkan perjuangan parti.
Menteri komunikasi dan multimedia itu turut menitipkan pesanan supaya tiada pihak yang menjadikan parti sebagai perisai badan untuk melindungi kecurangan serta mensia-siakan amanah rakyat.
"Jangan tinggalkan perjuangan walau kita diaibkan dan jangan membakar jambatan kerana perjalanan masih panjang di hadapan.
"Kembalilah memimpin anak dan adik kita yang bertatih, pulihkan jentera yang berduka, jika tidak berupaya memenangkan, setidaknya jangan mengalahkan, parti perlu didahulukan.
"Marah jangan dibalas marah, hutang darah tak perlu dibayar darah, perjuangan kita lebih besar dari itu, baluti luka hati dengan iman dan kesabaran seorang pejuang," kata Annuar.
Pada Selasa, Pengerusi Barisan Nasional (BN) Ahmad Zahid Hamidi mengumumkan Ketua Puteri Umno Kelantan Marzuani Ardila Ariffin menjadi calon Parlimen Ketereh pada PRU15.
Pada PRU14, Annuar memenangi Parlimen Ketereh dengan majoriti 4,626 undi, menewaskan pencabarnya daripada PAS dan PKR.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November.


Merck setuju berikan akses kepada Singapura bagi pemerolehan pil antivirus

Merck mengumumkan pada Rabu persetujuan bekalan dan pembelian yang membolehkan Singapura mendapat akses bagi perolehan ubat eksperimen antivirus Covid-19.Dengan persetujuan tersebut Singapura menjadi negara Asia yang paling awal mendapat bekalan ubatan tersebut.Pil molnupiravir yang diformulasi bagi memperkenalkan beberapa kesalahan dalam kod genetik virus tersebut akan menjadi rawatan secara oral bagi Covid-19.Ujian klinikal awal menunjukkan ia dapat mengurangkan sekitar 50% kebarangkalian untuk dimasukkan ke hospital atau kematian bagi pesakit yang berisiko menderita sakit tenat akibat Covid-19.Kementerian kesihatan Singapura tidak segera memberikan respons bagi mengesahkan persetujuan dengan Merck tersebut.Australia juga turut membeli pil malnupiravir tersebut, sementara Thailand, Korea Selatan, Taiwan dan Malaysia masih melakukan rundingan mengenai pembeliannya.Dalam pada itu, Filipina berharap ujian pil yang dilaksanakan di negara itu akan memudahkannya mendapat akses ubat keluaran Merck tersebut.Tempahan pemerolehan tersebut mula menjadi sasaran negara-negara Asia selepas data awal menunjukkan ujian klinikal mampu mengurangkan kemasukan pesakit Covid-19 ke hospital dan mengurangkan kadar kematian sebanyak 50%.


Enam ditahan disyaki terlibat kumpulan pengganas

Polis Diraja Malaysia (PDRM) menahan enam individu disyaki terlibat dalam kumpulan pengganas di sekitar Kuala Lumpur, Selangor, Perak dan Pulau Pinang pada 6 dan 7 Jan lepas.Ketua Polis Negara Abdul Hamid Bador berkata kesemua mereka yang ditahan terdiri daripada lima warga tempatan dan seorang warga Indonesia.Beliau berkata semasa operasi yang dijalankan Cawangan Khas Bukit Aman, polis turut merampas dua helai bendera kumpulan Daesh, sebilah parang dan pisau.“Kesemua mereka yang ditahan merupakan anggota Anshorullah At Tauhid, sel Daesh yang ditubuhkan pada Oktober tahun 2019 bertujuan mempromosikan ideologi Salafi Jihadi dengan merekrut anggota-anggota baru dan melancarkan serangan di Malaysia.“Siasatan PDRM mendapati tiga daripada individu yang ditahan telah mengeluarkan ancaman bunuh kepada Perdana Menteri Dr Mahathir Mohamad dan beberapa menteri kabinetnya kerana mengamalkan kerajaan Thoghut,” katanya dalam kenyataan hari ini.Selain itu, Abdul Hamid berkata mereka juga merancang untuk melancarkan serangan ke atas pusat perjudian di Genting Highlands, Pahang dan kilang arak di sekitar Lembah Klang.“Merujuk kepada ancaman berkenaan, ia merupakan hasrat yang sering dikeluarkan oleh hampir kesemua suspek pengganas dan kumpulan pro-Daesh yang ditahan Cawangan Khas.“PDRM sentiasa menilai ancaman bunuh seperti ini dan hasil siasatan PDRM menunjukkan tiada sebarang perancangan atau persediaan dibuat oleh mereka untuk melaksanakan ugutan berkenaan,” katanya.Beliau berkata keenam-enam individu yang mengeluarkan ancaman berkenaan disiasat di bawah Seksyen 130JB(1)(a) Kanun Keseksaan iaitu mempunyai milik, jagaan atau kawalan bahan berkaitan dengan kumpulan pengganas.


PBB unjur pertumbuhan ekonomi dunia perlahan pada 2023, naik tahun depan

Pertumbuhan ekonomi global diunjurkan perlahan kepada 1.9% tahun ini berbanding anggaran 3% pada 2022, menurut laporan Pertubuhan Bangsa-Bangsa Bersatu yang diterbitkan hari ini.
Laporan itu turut menyebut ia berpunca daripada pandemik Covid-19, perang Rusia di Ukraine, inflasi yang tinggi dan krisis iklim.
Laporan Situasi dan Prospek Ekonomi Dunia menyebut ini sekali gus akan menandakan satu daripada kadar pertumbuhan terendah dalam beberapa dekad kebelakangan ini.
"Pertumbuhan global diramal meningkat sederhana kepada 2.7% pada 2024, jika seperti yang dijangkakan, beberapa masalah ekonomi makro mula reda tahun depan," katanya.
"Tinjauan ekonomi jangka pendek kekal tidak menentu, ekoran pelbagai risiko ekonomi, kewangan, geopolitik dan alam sekitar berterusan."
Dana Kewangan Antarabangsa dijangka mengeluarkan kemas kini Tinjauan Ekonomi Dunia akhir bulan ini.
Minggu lalu, Ketua IMF Kristalina Georgieva berkata beliau tidak melihat "peningkatan dramatik" dalam unjuran pertumbuhan global semasa 2023 sebanyak 2.7%, turun sekitar 3.2% berbanding tahun sebelumnya.
Pada Oktober, IMF meletakkan kebarangkalian 25% pertumbuhan global susut di bawah 2% tahun depan – fenomena yang berlaku hanya lima kali sejak 1970.
Menurut Laporan Jabatan Hal Ehwal Ekonomi dan Sosial PBB, pertumbuhan yang lemah di Amerika Syarikat (AS), Kesatuan Eropah (EU) dan ekonomi maju lain menjejaskan ekonomi global.
Ia mengunjurkan keluaran dalam negara kasar AS hanya akan berkembang 0.4% pada 2023, berbanding anggaran pertumbuhan 1.8% pada tahun lepas.
EU diramalkan berkembang sebanyak 0.2% pada 2023, turun daripada anggaran 3.3% pada 2022.
IMF pada Oktober meramalkan pertumbuhan ekonomi AS sebanyak 1% pada 2023 dan pertumbuhan 0.5% di EU.
Laporan itu meramalkan pertumbuhan ekonomi di China akan meningkat kepada 4.8% tahun ini selepas kerajaan menarik balik dasar sifar Covid dan mula melonggarkan dasar monetari dan fiskal. Ini berbanding jangkaan pengembangan 3% pada 2022.
"Tetapi pembukaan semula ekonomi dijangka melantun. Pertumbuhan mungkin akan kekal jauh di bawah kadar pra-pandemik iaitu 6% hingga 6.5%," menurut laporan itu.
IMF meramalkan pertumbuhan ekonomi China sebanyak 4.4% untuk 2023, menurut Georgieva minggu lalu.


AS tangkap 4 lagi suspek rancang bunuh presiden Haiti

Ejen persekutuan Amerika Syarikat (AS) menahan dan mendakwa empat suspek di Florida atas dakwaan memainkan peranan dalam plot yang membawa kepada pembunuhan Presiden Haiti Jovenel Moise pada 2021, kata pihak berkuasa pada Selasa.
Pembunuhan Moise mengakibatkan kekecohan politik di negara Caribbean itu dan membuatkan kumpulan yang berkhidmat sebagai pihak berkuasa di sebahagian besar Port-au-Prince semakin berani.
Sebelas individu kini berada dalam tahanan AS dan didakwa oleh juri besar Florida Selatan berhubung pembunuhan itu, menurut Jabatan Kehakiman.
Tiga daripada defendan baharu - pemilik Counter Terrorist Unit Security (CTU), Antonio "Tony" Intriago; pengendali CTU Federal Academy LLC, Arcangel Pretel Ortiz; dan ketua Worldwide Capital Lending Group Walter Veintemilla - dituduh membantu konspirasi bagi menculik atau membunuh presiden Haiti, kata pihak berkuasa AS dalam sidang media.
Defendan keempat, Frederick Bergmann, dituduh bersubahat menyeludup jaket balistik untuk bekas tentera Colombia yang didakwa melakukan tembakan maut ke atas Moise, tambah pegawai berkenaan.
Siasatan mereka tertumpu pada senjata, jaket balistik dan pembiayaan yang digunakan dalam plot tersebut.
Intriago ialah ahli perniagaan Venezuela-Amerika, manakala Pretel Ortiz ialah warganegara Colombia-Amerika. Kedua-duanya ditahan di Florida Selatan, kata Jabatan Kehakiman kepada pemberita.
Veintemilla, warga AS, meminjamkan lebih AS$170,000 kepada CTU Security untuk membiayai operasi mereka di Haiti, tambah pegawai.
Penangkapan dan pertuduhan telah dilaporkan lebih awal pada Selasa oleh Miami Herald dan New York Times. Peguam Intriago memberitahu New York Times yang beliau berhasrat untuk membuat pengakuan tidak bersalah pada perbicaraannya pada Selasa.
Kumpulan Haiti telah meluaskan wilayah mereka sejak pembunuhan itu. Keganasan yang terhasil telah menyebabkan sebahagian besar negara tidak terhad kepada kerajaan dan membawa kepada pertempuran senjata api rutin dengan polis.
Pada Oktober, Pertubuhan Bangsa-Bangsa Bersatu (PBB) mencadangkan "pasukan bertindak pantas" dihantar ke Haiti untuk memerangi keganasan yang semakin meningkat yang sudah mengakibatkan ratusan orang mati dan ribuan orang lagi kehilangan tempat tinggal.
Penangkapan terbaharu di AS berlaku sehari sebelum pemimpin blok Caribbean, CARICOM, dijadualkan bertemu untuk persidangan tiga hari, di mana situasi di Haiti dijangka menjadi salah satu isu utama.


Kerajaan terus berusaha pastikan rakyat berhenti merokok, kata menteri

Kementerian Kesihatan Malaysia (KKM) memperuntukkan sebanyak RM4.8 juta bagi program rawatan dan pemulihan perokok pada tahun 2018 hingga 2019, kata Menteri Kesihatan Dr Adham Baba.Beliau berkata, dua jenis rawatan untuk berhenti merokok ditanggung KKM iaitu ubat terapi pengganti nikotin termasuk pelekat nikotin atau “patch” yang ditampalkan pada kulit badan perokok serta gula-gula getah nikotin.Kaedah rawatan kedua pula dikenali sebagai rawatan farmokologi terapi bukan pengganti nikotin.“Pada tahun 2018, KKM membelanjakan sebanyak RM2 juta dan RM2.8 juta untuk tahun berikutnya bagi tujuan berkenaan. Namun jumlah mereka yang menerima rawatan farmakologi berkurangan kepada 9,222 orang atas faktor kenaikan harga ubat-ubatan semasa.“Justeru, KKM juga melaksanakan satu inisiatif menerusi kerjasama awam dan swasta (PFI) bersama pertubuhan bukan kerajaan serta pihak swasta di bawah satu program berhenti merokok dinamakan ‘mQuit’,” katanya di Dewan Rakyat hari ini.Beliau menjawab soalan, Mujahid Yusof Rawa (Amanah-Parit Buntar) yang meminta menteri kesihatan menyatakan jumlah kos ditanggung oleh kerajaan untuk program berhenti merokok seperti “mQuit” dan sejauh manakah keberkesanannya.Mengulas lanjut, Adham berkata perkhidmatan mQuit fasa satu bermula pada 2015 hingga 2017 dan fasa kedua dari tahun 2017 hingga 2020 dan ia bakal dilanjutkan ke fasa ketiga mulai tahun depan hingga 2025 dengan termeterai memorandum persefahaman dengan KKM.Adham berkata semua peruntukan kewangan untuk melaksanakan aktiviti mQuit bagi setiap fasa ditanggung oleh badan profesional berkenaan.“Program mQuit menunjukkan keberkesanan menerusi pemantauan ‘return’ secara berkala dimana jumlah perokok berdaftar untuk mendapatkan khidmat rawatan berhenti merokok meningkat daripada 10,240 (2017) kepada 22,601 (2019).“Menerusi promosi penggalakan berhenti merokok semasa pandemik Covid-19, 3,442 sudah mendaftar menerusi laman sesawang ‘Jom Quit’ bermula 1 Januari hingga 31 Oktober lalu berbanding 2019 iaitu 1,678 orang.”


Mangsa banjir di Perak, Pahang Terengganu, Selangor terus meningkat

Banjir di Perak, Pahang, Terengganu dan Selangor mencatatkan peningkatan jumlah mangsa pagi ini, manakala Johor dan Kelantan sedikit menurun.Di Perak, jumlah mangsa banjir meningkat kepada 1,237 orang setakat 8 pagi ini berbanding 1,011 orang petang semalam melibatkan empat buah daerah dengan kesemuanya ditempatkan di 13 pusat pemindahan.Menurut jurucakap Sekretariat Jawatankuasa Pengurusan Bencana negeri, daerah paling teruk terjejas ialah Muallim selepas Kampung Slim Village, Kampung Balun dan Kampung Kuala Slim ditenggelami air sehingga menyebabkan 554 penduduk terpaksa berlindung di empat buah pusat pemindahan.Portal info banjir.water.gov.my memaklumkan setakat ini hanya Sungai Plus di Kampung Lintang dalam daerah Kuala Kangsar mencapai paras bahaya iaitu 54.93 meter manakala bacaan Sungai Perak di Kampung Gajah di Perak Tengah kini pada paras amaran apabila mencecah 6.68 meter.Di Pahang, jumlah mangsa meningkat kepada 17,104 orang berbanding 13,626 mangsa petang semalam yang ditempatkan di 242 pusat pemindahan di 10 daerah dan Bera menjadi daerah terbaharu dilanda banjir.Portal Info Bencana Jabatan Kebajikan Masyarakat (JKM) memaklumkan setakat pagi ini Maran merekodkan jumlah mangsa paling ramai iaitu 4,561 orang diikuti Kuantan (3,774), Lipis (2,182 ), Jerantut (1,953), Raub (1,862), Temerloh (1,228), Rompin (954), Pekan (279), Bentong (198) dan Bera (113).Sementara itu, pemegang konsensi Lebuhraya Pantai Timur Fasa 1 (LPT1) ANIH Berhad dalam kenyataannya menyatakan KM113 di Lanchang ditutup malam tadi kerana dinaiki air, manakala KM84.6-KM84.7 masih ditutup sejak Ahad lepas, bagaimanapun limpahan air di lokasi terbabit semakin surut pagi ini.Sembilan sungai di Pahang juga telah melepasi paras bahaya iaitu Sungai Jelai di Bukit Betong dan Jeram Bungor, Lipis; Sungai Tembeling di Kuala Tahan, Jerantut; Sungai Kuantan dan Sungai Lepar, di sini, manakala paras Sungai Pahang di beberapa lokasi juga melepasi paras bahaya iaitu di Sungai Yap, Jerantut; Lubuk Paku, Maran; Kuala Sungai Chini dan Serambi di Paloh Hinai di Pekan.Situasi banjir di dua daerah di Terengganu tidak banyak berubah dengan jumlah mangsa hanya meningkat sedikit kepada 1,074 orang setakat 8 pagi tadi berbanding 1,044 orang petang semalam.Ketua Sekretariat Jawatankuasa Pengurusan Bencana Negeri Lt Kol (PA) Che Adam A Rahman berkata peningkatan mangsa itu disebabkan penambahan dua lagi pusat pemindahan di Kemaman menjadikan jumlah terkini pusat pemindahan yang beroperasi 12 buah.“Di Kemaman, jumlah mangsa meningkat kepada 920 orang berbanding 844 orang sebelum ini manakala di Dungun pula, jumlah mangsa menurun kepada 154 orang berbanding 200 orang petang semalam,” katanya kepada pemberita hari ini.Banjir di Selangor juga tidak menunjukkan perubahan yang banyak dengan 183 mangsa masih ditempatkan di empat pusat pemindahan melibatkan dua daerah setakat 8 pagi ini.Pegawai Operasi Unit Pengurusan Bencana Negeri Selangor (UPBN) Muhammad Izzat Haziq Mohd Nazir  ketika dihubungi berkata bagi daerah Hulu Bernam, sebanyak 128 mangsa ditempatkan di tiga pusat pemindahan manakala di Kuala Selangor 55 mangsa ditempatkan di Sekolah Kebangsaan Rantau Panjang.Beliau berkata keadaan cuaca di Hulu Bernam dilihat baik menyebabkan air banjir mulai surut namun mangsa masih tidak dibenarkan pulang ke kediaman masing-masing setakat ini.Di Kelantan, banjir yang melibatkan jajahan Gua Musang semakin pulih dengan hanya 78 mangsa ditempatkan di tiga pusat pemindahan setakat 8 pagi tadi berbanding 322 orang petang semalam.Menurut aplikasi Info Bencana JKM,  daripada jumlah itu seramai 48 mangsa ditempatkan di Sekolah Kebangsaan (SK) Limau Kasturi 2, Dewan Orang Ramai Serian (19) dan Dewan Majlis Daerah Gua Musang (MDGM) Bertam Baru (11).Sementara itu, menurut infobanjir.water.gov.my, lima sungai di negeri itu merekodkan bacaan melepasi paras amaran iaitu Sungai Galas di Limau Kasturi, Gua Musang merekodkan bacaan 58.90 meter (amaran 57.50 m), Sungai Lebir di Tualang, Kuala Krai 31.24 m (amaran 31.00 m), Sungai Kelantan di Kuala Krai 23.97 (amaran 22.50 m), Sungai Kelantan di Kusial, Tanah Merah pada 14.41 m (amaran 14 m), dan Sungai Golok di Jenob 22.56 m (amaran 22.50 m).Dalam pada itu, jumlah mangsa banjir di Johor menurun sedikit kepada 5,485 orang setakat 8 pagi ini berbanding 5,524 orang yang direkodkan pada 8 malam tadi.Pengerusi Jawatankuasa Kesihatan dan Alam Sekitar Johor R.Vidyananthan berkata Kota Tinggi masih mencatatkan jumlah mangsa tertinggi dengan 2,707 mangsa, diikuti dengan Kluang (1,950) dan Mersing (506).“Jumlah keseluruhan pusat pemindahan yang dibuka setakat ini adalah sebanyak 53 dengan 23 pusat pemindahan di Kota Tinggi, Kluang (12), Johor Bahru (1), Mersing (6),  Segamat (6), Pontian (3) dan dua di Batu Pahat,” katanya dalam kenyataan.Katanya beberapa jalan masih ditutup seperti Jalan Kota Tinggi-Mersing (Kubu), Jalan Kota Tinggi-Mersing (Risda), Jalan Kota Tinggi- Kluang (Tun Habab), Jalan Lok Heng/Mawai/Sungai Mas (Jambatan Sungai Semalok) dan Jalan Haji Suhud Taman Muhibbah (Johor Bahru) akibat jambatan runtuh serta Jalan Nitar Utama- Kluang di Mersing.Hingga kini jumlah kematian lemas akibat banjir di negeri ini ialah seramai tiga orang.


Najib tak pernah keluarkan wang walaupun berbilion masuk ke akaunnya, kata saksi

Mahkamah Tinggi Kuala Lumpur diberitahu Najib Razak tidak pernah membuat pengeluaran tunai daripada akaun bank peribadinya meskipun berbilion ringgit telah didepositkan ke akaunnya.
Pengurus AmBank (M) Berhad cawangan Jalan Raja Chulan, R Uma Devi, 43, yang mengesahkannya berdasarkan penyata bank berkata bekas perdana menteri itu juga tidak mengeluarkan sebarang cek atas namanya.
Saksi pendakwaan ke-37 itu berkata demikian semasa pemeriksaan balas oleh peguam Muhammad Shafee Abdullah pada perbicaraan kes rasuah dan pengubahan wang haram yang dihadapi Najib melibatkan RM2.3 bilion milik 1Malaysia Development Berhad (1MDB).
Sebelum ini, Uma Devi memberitahu mahkamah bahawa Najib telah mengeluarkan cek berjumlah RM2,494,000 kepada pelbagai pihak iaitu Semarak Konsortium Satu Sdn Bhd (RM494,900), Yayasan Rahah (RM1 juta), ORB Solutions Sdn Bhd (RM450,000), Mashi Publication Sdn Bhd (RM30,000) dan Transformasi Kreatif (RM520,000).
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung hari ini.


Speaker serah watikah bubar DUN Selangor kepada SPR

Speaker Dewan Undangan Negeri (DUN) Selangor Ng Suee Lim menyerahkan watikah pembubaran DUN kepada Pengarah Suruhanjaya Pilihan Raya (SPR) Selangor Shafie Taib di Bangunan Sultan Abdul Aziz Shah di Shah Alam, pagi tadi.
Penyerahan notis dibuat selepas Sultan Selangor Sultan Sharafuddin Idris Shah berkenaan menandatangani watikah pembubaran DUN pada Isnin lepas, sekali gus membuka jalan kepada Pilihan Raya Negeri (PRN) diadakan.
Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.